qundao/data-zh-poetry huggingface dataset:
腊日雪诗应制
作者：吴伯宗
朝代：明

腊日苍茫云满天，寒风飞雪遍山川。千林老树琼为蕊，万里平原玉作田。皓鹤凌空抟正气，遗蟊入地兆丰年。微臣忝职文渊殿，愿纪嘉祯载简编。
芦汀洲隐浦应制
作者：吴伯宗
朝代：明

秋水长江湛碧沦，西风芦叶净无尘。波间月出天光迥，海上潮来雪色新。戒候每闻宾雁集，忘机唯与狎鸥亲。长歌濯足烟霞里，始信幽人乐是真。
莽苍叟歌山应制
作者：吴伯宗
朝代：明

老翁无事爱青山，散发长歌莽苍间。谷口独行红日近，松间稳卧白云閒。风传清籁遥相应，石作丹梯邈可攀。幽兴浩然天地杳，恍疑身在列仙班。
蜀王殿下谒中都
作者：吴伯宗
朝代：明

未从西蜀按封疆，先谒中都祀太皇。龙虎风雷藏队阵，凤鸾星日著文章。万年淮土园陵重，千里岷山道路长。恩宠自天随福履，早闻凭轼咏濠梁。
诗谢御赐紫金牙鱼袍一袭
作者：吴伯宗
朝代：明

宫衣剪出御罗新，敕赐传宣赐近臣。恩出九重沾雨露，香浮五彩照青春。晴轩拜捧看题字，晓漏趋朝喜称身。浅薄自惭无补报，祗将忠直赞皇仁。
谨身殿早朝
作者：吴伯宗
朝代：明

圣主南郊大祀回，庆成吉礼御筵开。香浮列鼎千金馔，光滟流霞万寿杯。兰麝时薰香馥郁，箫韶日奏韵安排。群臣立馆欣陪宴，炯炯星辰接上台。
赋得罗汉洞送陈宗进归会稽
作者：吴伯宗
朝代：明

古洞根石壁，嵌空隐崔嵬。闻昔有异人，拄杖曾一来。灵迹已缅邈，洞门闭青苔。枯木寒未花，千年待谁开。属兹休明运，百里纡良才。德星丽中天，移影照苍厓。鸾凰讵栖枳，览辉谩徘徊。早见丹穴雏，志欲凌九垓。定省方缱绻，归期忽相催。还辕过湖口，驿路随萦回。吾知青云兴，却绕莲花台。风高坠落木，岁晏舒寒梅。明登会稽顶，想像游天台。临期重回首，两地心悠哉。
赠医僧完璧轩
作者：吴伯宗
朝代：明

寿峰何崔嵬，盘谷结苍翠。所以空门徒，往往禀冲粹。彼美完上人，妙灵脱尘累。泛览岐黄书，而得养生秘。缅惟大医王，垂慈济斯世。师能振其教，奚必施七剂。时遇世方艰，苍生日憔悴。何由起膏肓，感此发深喟。
赠张参政紞之官云南
作者：吴伯宗
朝代：明

圣主应乾运，龙飞肇神京。声教四敷宏，万方尽来庭。云南际西陲，其俗尚甲兵。九伐正天讨，五旬悉芟平。威服德以怀，承宣在贤能。赤绂辞凤阙，锦衣还边城。为政万里外，愿言竭忠诚。绥静事不扰，公廉人自宁。条章时上进，文化期大行。遐览舒已志，访古周民情。黑水表禹迹，滇池扬汉旌。诸葛七纵奇，千载留令名。礼乐本唐风，版筑备元经。贤守昔善治，感召神骏生。丽江濯清沙，碧鸡罗翠屏。春风一拂嘘，瘴雨炎蒸清。矧复地沃饶，居民乐农耕。牛马遍原隰，桄榔荫道程。犀象向东来，溪谷腾光精。同文自兹始，亿载归盛明。
赠藤州太守孙周伯原公诗
作者：吴伯宗
朝代：明

圣主兴鸿业，高贤际盛时。明良千载会，精白一心为。昔者邦初造，超然识独奇。飞章腾制阃，流誉霭京师。遂有公车召，俄蒙国士知。布衣侔相任，大篆赞皇基。白日青龙殿，丹霄紫凤仪。马周方谏切，邓禹即名垂。侍从恩殊渥，优游诏许辞。全身兼宠辱，厉操不磷缁。分已安蓬室，心犹恋赤墀。刍荛终有献，葵藿岂忘私。荡荡经纶语，明明画一规。匪为干利禄，直欲佐雍熙。天宇新无战，风云定有期。隼飞仍华岳，鲲化必天池。行色春将近，长歌计未迟。清江催画鹢，上苑听黄鹂。阊阖金门启，蓬莱彩仗移。眷应深自昔，恩益重于斯。姻序连中表，樽醪惜别离。赠言冰雪里，愿保岁寒姿。
赠道士洞虚
作者：吴伯宗
朝代：明

至道不凝物，灵台湛中虚。洞然六合间，迥与神化俱。日月环户牖，风露浩庭隅。一气中夜存，万变何区区。
送丰城友人张淑同
作者：吴伯宗
朝代：明

三年游宦客京师，长忆丰城送别时。牛斗夜辉龙剑化，江湖秋迥雁书迟。画图彷佛山中树，杯酒殷勤月下诗。咫尺青云生万里，秋风何用叹分离。
送刘甥宪书寓居河南
作者：吴伯宗
朝代：明

怜伊斗室寓河南，便守饥寒亦不惭。白发已能全士节，红尘不肯浣儒衫。久无飞蝶随幽梦，幸有征鸿寄远缄。看尽梅花春未老，片云何日送回骖。
送危学士赴京
作者：吴伯宗
朝代：明

亲庭拜舞綵衣裳，祖庙留连碧玉觞。六月火云连海岱，一篙潦水下舟航。蓬莱宫殿烟霞远，翰苑文章日月长。霄汉飞腾属髦士，即看簪笔侍君王。
送李将军华山归隐
作者：吴伯宗
朝代：明

壮龄事弓剑，战伐伟功绩。晚岁脱朝簪，遗荣蹈泉石。番湖天东南，云水荡虚碧。灌木昼阴阴，居仁乐安宅。明达知止足，焉能复形役。铁衣挂长柯，锦带悬素壁。寄语蝉冕俦，去来山林客。
送王绘赴广东佥宪
作者：吴伯宗
朝代：明

武库肃清霜，朝衣绣綵章。风行千里骏，威动五仙羊。揽辔榕阴阔，搴帷海气凉。功名儒者事，烜赫照南荒。
送章允明赴山西佥宪
作者：吴伯宗
朝代：明

琪树分阴日已凉，之官万里趣行装。塞鸿南向风云迥，宛马西来道路长。水落石汧秋漠漠，山连秦陇树苍苍。远人互市心愉悦，共沐皇恩雨露香。
送赵佥宪广东
作者：吴伯宗
朝代：明

十载联班鸳鹭行，朝衣尝带御炉香。横经璧水春风暖，视草鸾坡昼日长。浅学尚惭司献纳，耆年深羡沐恩光。舟行江上应回首，五色云中见帝乡。
送进士黄德安还乡
作者：吴伯宗
朝代：明

雪天携手凤凰台，喜见乡闾不乏才。灯火十年勤蠹简，道途千里试龙媒。青襟早际风云出，綵服还沾雨露回。此别应须更努力，秋期攀桂定重来。
送道士傅晚成归金溪省亲
作者：吴伯宗
朝代：明

十年供祀礼无违，一念思亲志欲飞。锦服屡陪天上列，綵衣荣向日边归。潮生江浦迎春棹，草绿湖南炫曙晖。白发倚门应有慰，霞觞称寿思依依。
送郑时用赴山东佥宪
作者：吴伯宗
朝代：明

华盖殿中陈谠论，奉天门外拜新除。九重霄汉求言日，一道风霜接节初。海岱人看骢马客，鲁邹家诵蠹鱼书。高才况是成均彦，不愧菁莪化雨濡。
送陆熙原之天河
作者：吴伯宗
朝代：明

仙槎八月泛天河，鹤发萧萧爽气多。海角晴光收瘴雾，洞门夜色起夷歌。枳丛百里淹仇览，铜柱千秋羡伏波。云路同升殊去住，都门分袂奈愁何。
送项昌之耀州
作者：吴伯宗
朝代：明

守令职师帅，承流在循良。为儒致实用，吾道增辉光。弦歌肇百里，五马方腾骧。考绩再上列，升秩专名邦。虎拜受丹符，锦绶沾天香。驱车策麒麟，阔步驰康庄。买舟载长淮，投分夙所将。西行访禹迹，情与道路长。文章论重价，政事谈龚黄。分手即千里，愿言莫相忘。华发峻层云，泾渭流泱泱。三年报佳政，侧伫登庙廊。
钟山诗十二韵应制
作者：吴伯宗
朝代：明

青云冠山巅，流水带山麓。巨胜蟠龙蛇，奇形矫翔鹄。二仪钟秀异，万巘尽臣仆。磅礴启皇都，崇高介君福。中天翠常积，一雨清似沐。紫盖拥金门，彤旂接黄屋。凉风隐林樾，灵籁响溪谷。冉冉集烟霞，森森蕃草木。村童晓来樵，野老夕归牧。洞口鹤长鸣，松间鹿攸伏。苔莱愧匪才，雨露滥沾禄。何以答升平，愿言歌戬谷。
长江潦水诗十二韵应制
作者：吴伯宗
朝代：明

巴蜀已消雪，长江潦水浑。洪涛涵日月，巨浪浴乾坤。回拥三山出，雄驱万马奔。大声如拔木，远势泻倾盆。浩荡川原混，微茫岛屿蹲。漫漫连两岸，渺渺接千村。毂转盘涡急，云蒸湿气屯。浮游多浴鹭，变化有溟鲲。已足沾畴陇，还应赴海门。朝宗长不息，灌溉意常存。惠泽流今古，阴阳顺晓昏。滔滔南国纪，永护九重尊。
雪山寺诗应制
作者：吴伯宗
朝代：明

雨雪霏霏遍海涯，山前梵刹最为佳。璚英幻出菩提树，玉屑妆成净土沙。空外锡飞惊皓鹤，云间松老失乌鸦。大千世界无尘滓，九㝢同风总一家。
雪山寺诗应制
作者：吴伯宗
朝代：明
体裁：七言律诗

雨雪霏霏遍海涯，山前梵刹最为佳。璚英幻出菩提树，玉屑妆成净土沙。空外锡飞惊皓鹤，云间松老失乌鸦。大千世界无尘滓，九宇同风总一家。
题刘序班孝友堂
作者：吴伯宗
朝代：明

旭日茂椿萱，柔风蔼荆树。连翩戏綵衣，菽水和且孺。良心由中发，善性非外慕。施政慎所推，寅恭协天叙。
题吴山小隐
作者：吴伯宗
朝代：明

连甍瞰方塘，青山四面环。别径入幽邃，结宇青山间。翠竹以为扉，白云以为关。甘与麋鹿友，不随鸳鹭班。静闻天籁响，不见飞鸟还。闭户以读书，澹焉心自閒。
题士衡天根堂
作者：吴伯宗
朝代：明

穷阴抱微阳，生意蔼不息。气机妙回斡，至理人得识。刀圭起沉痼，调燮造化力。参两动变徵，恒心契玄德。晹光荣林杏，火候伏丹液。倘可见天心，永言同寿域。
题太乙真人图
作者：吴伯宗
朝代：明

高阁藜烟早已收，沧江莲舫乐夷犹。水天万里清如练，散发独眠风露秋。
题山水图
作者：吴伯宗
朝代：明

石壁泻飞泉，长松间修竹。茫茫浦光净，遥岑翠如沐。林扉静半掩，水槛萦六曲。送客出衡门，扁舟荡空绿。
题庐陵曾氏耕耘轩
作者：吴伯宗
朝代：明

理世协休證，高人爱田庐。畇畇原隰间，绎绎春雨馀。举趾秩东作，土膏润菑畬。晨出接云雾，暝还读诗书。于焉乐耕凿，岂惜终勤劬。稼穑自秋成，淳澹真怡愉。鸣鸠拂高树，草绿当座隅。华发对清酤，击壤歌唐虞。
题御赐倭扇
作者：吴伯宗
朝代：明

来经三岛外，赐出五云中。但保琅玕节，真乘阊阖风。
题忠臣庙
作者：吴伯宗
朝代：明

四郊围合偃旌旗，百雉孤城道不支。空有张雷全节地，更无周汉复兴时。寒烟近水留遗迹，落日长松想令仪。生死固关伦纪重，简编千古令名垂。
题李氏栖碧楼
作者：吴伯宗
朝代：明

唐有谪仙人，风骨特高妙。晚爱栖碧山，闲心付登眺。桃花与流水，目击领其要。遐观穷有象，幽讨入无徼。不知谁相问，但觉遗一笑。声落天地间，松风紫鸾叫。诸孙企高躅，异世颇同调。琼楼梯空青，银榜生光耀。予亦爱其人，临风划长啸。
题环溪书堂
作者：吴伯宗
朝代：明

结屋临溪曲，藏脩离垢氛。白沙含翠竹，高树入青云。乐志依林麓，精心究典坟。水花当户见，滩响隔窗闻。练带晴江合，岚阴碧嶂分。松风秋瑟瑟，竹月夜纷纷。光射囊琴案，香浮辟蠹芸。凌云晴雪映，继晷暮膏焚。博物才难并，寻源志不群。灵槎循汉渚，宝剑耀星文。盛世方崇士，高才尽策勋。愿言经济略，光辅圣明君。
题画三绝
作者：吴伯宗
朝代：明

山碧水悠悠，垂杨荫小舟。钓竿长在手，凉影一天秋。茅屋深藏树，青山半入云。秋风何处发，渔唱隔溪闻。结屋依林麓，支桥就石矶。青山微雨过，一片白云飞。
题画三绝·其一
作者：吴伯宗
朝代：明

山碧水悠悠，垂杨荫小舟。钓竿长在手，凉影一天秋。
题画三绝·其三
作者：吴伯宗
朝代：明

结屋依林麓，支桥就石矶。青山微雨过，一片白云飞。
题画三绝·其二
作者：吴伯宗
朝代：明

茅屋深藏树，青山半入云。秋风何处发，渔唱隔溪闻。
题秋江回驿图
作者：吴伯宗
朝代：明

大江泻奔流，浩荡去不息。青岑列两岸，倒影摇空碧。楼高野阴阔，锦树覆沙驿。帆落天际云，人归渡头夕。缅怀沧洲趣，万里见秋色。长啸倚西风，因之豁胸臆。
题走马图
作者：吴伯宗
朝代：明

千金骏骨五花文，一顾曾空冀北群。沙苑日长春草细，圉官牵动足生云。
题金山寺
作者：吴伯宗
朝代：明

金山何岧峣，屹立江水中。石壁摩溟涬，云根奠鸿濛。潮通海气白，日映波光红。奇胜自亘古，孤高振长风。何当凌绝顶，极目扶桑东。
题钟序班高山流水亭
作者：吴伯宗
朝代：明

山岳峻层穹，渊泉深莫测。弹弦寄幽意，未语心已识。混茫分二仪，物我同一适。曲罢两忘形，飞云楚天碧。
题长春堂
作者：吴伯宗
朝代：明

仙客何年搆草堂，岿然灵谷隐熙阳。种桃洞口烟霞迥，卖药壶中日月长。气应木神符运泰，炉存火候伏丹光。一从九奏钧天后，更觉云深草树芳。
龙江登舟赴陕西
作者：吴伯宗
朝代：明

朝辞凤阙五云边，夕上龙江万里船。文轨会同瞻日月，关河迢递入云烟。离家岁久星霜易，报国心存铁石坚。今夜潮生何处泊，时时翘首望南天。
燕子矶同梅禹金作
作者：吴伯敷
朝代：明
体裁：五言律诗

江落鲛人窟，矶传燕子名。湿云抛雨散，凉月带潮生。白浪浮虚阁，青山挂断城。知君有高调，流水若为声。
登黄鹤楼
作者：吴伯深
朝代：明
体裁：七言律诗

谁骑黄鹤去何年，独是层楼尚翼然。登眺愿偿悲鄂主，牵缠障在愧岩仙。荧荧金碧江头寺，隐隐帆樯汉口船。把酒冯阑增感慨，不胜豪兴欲孤骞。
与诸公游西岩
作者：吴伯通
朝代：明
体裁：七言律诗

西岩竹寺篆江边，暇日同参玉板禅。隔岸山高蹲虎啸，绕堂潭静隐龙眠。使君有道犹韩愈，释子何人是大颠。佳境百年才一到，未须催放下滩船。
嘉禾瑞麦诗
作者：吴伯通
朝代：明
体裁：四言诗

萋萋禾苗，在彼东阡。有黍有粟，灵雨膏焉。益之霢霂，稼滋蕃鲜。一茎三穗，兹岂偶然。父老佥曰，我尹仁贤。尹不自居，功归于天。和德于上，吾皇惟乾。臣则坤道，代终无愆。卓哉令尹，君子谦谦。我昔持节，宛洛十年。作人无效，永负鱼鸢。披彼感愧，旱麓之篇。安得嘉谷，于仞三川。
庚戌重九杭州作用杜韵
作者：吴伯通
朝代：明
体裁：七言律诗

吴越江山天地宽，登临聊借酒为欢。萧萧白发纷垂领，采采黄花满插冠。西北风烟浮望远，东南云水入吟寒。几行鸿雁遥空度，孤客伤心不忍看。
浙台送杨德澄归賨城
作者：吴伯通
朝代：明
体裁：七言律诗

卜居阛阓接芳邻，无事从容话养真。踪迹偶然分出处，岁华倏尔两冬春。端为后会巴山里，忽漫相逢越水滨。世路悠悠俱白发，可堪独作未归人。
送别何举人还安岳·其一
作者：吴伯通
朝代：明
体裁：七言绝句

落花片片点春泥，芳草萋萋衬马蹄。记取今朝送行处，官桥流水是西溪。
送别何举人还安岳·其二
作者：吴伯通
朝代：明
体裁：七言绝句

岐路春深花满山，东风游子束书还。到家綵服娱亲后，好向閒中读订顽。
送陈一之上舍賨城
作者：吴伯通
朝代：明
体裁：五言律诗

都门雨初歇，九陌紫埃清。酌酒与君别，看云怆我情。峡枫秋后赤，燕月夜深明。去后如相忆，因风数寄声。
寄李守恭
作者：吴信
朝代：明
体裁：七言律诗

月上梅梢瘦影斜，黄昏曾记到君家。板桥曲径孤村里，茅屋疏篱浅水涯。石鼎细香焚柏子，瓦瓶新酿出松花。别来只讶春风梦，重到无由岁月赊。
山中述异
作者：吴信
朝代：明
体裁：七言绝句

禹穴鲛人冰雪躯，水晶络臂锦裆襦。昨朝忽见南湖市，来卖一双明月珠。
世卿诵斗草联句戏次其韵
作者：吴俨
朝代：明

懒向东风看落花，筠笼摘草戏相誇。欲寻指佞兼醒醉，直造山巅与水涯。色弄青红根可辨，味分甘苦性应差。莫因今日儿童戏，便作神农注疏家。
东庄十八景为匏庵先生赋 其一 东庄
作者：吴俨
朝代：明

东庄在东城，宛似江村里。翠竹护茆檐，柴门映流水。
东庄十八景为匏庵先生赋 其七 方田
作者：吴俨
朝代：明

稻畦如矩方，畦疏收亦寡。从知道人心，不是喜圆者。
东庄十八景为匏庵先生赋 其三 竹田
作者：吴俨
朝代：明

主人爱此君，手植三十亩。明月落空庭，清风来短牖。
东庄十八景为匏庵先生赋 其九 朱樱径
作者：吴俨
朝代：明

细雨红初熟，薰风绿满林。采时留几颗，明日饲山禽。
东庄十八景为匏庵先生赋 其二 菱濠
作者：吴俨
朝代：明

菱头初刺人，菱叶已零乱。试问采菱归，作蔬还作饭。
东庄十八景为匏庵先生赋 其五 北港
作者：吴俨
朝代：明

树影连村暗，荷香隔岸闻。移舟向南浦，惊散鹜鹅群。
东庄十八景为匏庵先生赋 其八 桑洲
作者：吴俨
朝代：明

春暖蚕初浴，柔桑绿未匀。小姬持酒果，来祀马头神。
东庄十八景为匏庵先生赋 其六 双井村
作者：吴俨
朝代：明

双井何人凿，村名今尚存。试看栏石上，或识汉文园。
东庄十八景为匏庵先生赋 其十 振衣冈
作者：吴俨
朝代：明

上冈振衣尘，下冈恐还有。不识冈上头，能容结茅否。
东庄十八景为匏庵先生赋 其十一 曲池
作者：吴俨
朝代：明

流水萦林外，回波绕槛前。天光与云影，不得直相连。
东庄十八景为匏庵先生赋 其十七 耕息轩
作者：吴俨
朝代：明

日暮荷锄归，就此轩上息。西畴犹未耕，迟我养馀力。
东庄十八景为匏庵先生赋 其十三 紫芝丘
作者：吴俨
朝代：明

青青丘陇上，晔晔紫芝芳。众草惊秋色，云根不著霜。
东庄十八景为匏庵先生赋 其十二 艇子浜
作者：吴俨
朝代：明

垂杨夹古岸，容我寄轻舠。莫向江湖里，惊风挟怒涛。
东庄十八景为匏庵先生赋 其十五 全真馆
作者：吴俨
朝代：明

家近神仙宅，苍松一径遥。閒来弄泉石，无意问参寥。
东庄十八景为匏庵先生赋 其十八 鱼乐亭
作者：吴俨
朝代：明

煦煦依浮藻，遥遥避钓钩。濠梁隐君子，知乐不知愁。
东庄十八景为匏庵先生赋 其十六 续古堂
作者：吴俨
朝代：明

古人已云徂，今人思继武。应知后来人，要以今为古。
东庄十八景为匏庵先生赋 其十四 折桂桥
作者：吴俨
朝代：明

仙桂从谁折，桥名是处传。人言吴季子，家住水东边。
东庄十八景为匏庵先生赋 其四 南港
作者：吴俨
朝代：明

地僻人踪少，溪深树影多。遥看泊舟处，斜日晒渔蓑。
东庄十八景为匏庵先生赋·东庄
作者：吴俨
朝代：明

东庄在东城，宛似江村里。翠竹护茆檐，柴门映流水。菱头初刺人，菱叶已零乱。试问采菱归，作蔬还作饭。主人爱此君，手植三十亩。明月落空庭，清风来短牖。地僻人踪少，溪深树影多。遥看泊舟处，斜日晒渔蓑。树影连村暗，荷香隔岸闻。移舟向南浦，惊散鹜鹅群。双井何人凿，村名今尚存。试看栏石上，或识汉文园。稻畦如矩方，畦疏收亦寡。从知道人心，不是喜圆者。春暖蚕初浴，柔桑绿未匀。小姬持酒果，来祀马头神。细雨红初熟，薰风绿满林。采时留几颗，明日饲山禽。上冈振衣尘，下冈恐还有。不识冈上头，能容结茅否。流水萦林外，回波绕槛前。天光与云影，不得直相连。垂杨夹古岸，容我寄轻舠。莫向江湖里，惊风挟怒涛。青青丘陇上，晔晔紫芝芳。众草惊秋色，云根不著霜。仙桂从谁折，桥名是处传。人言吴季子，家住水东边。家近神仙宅，苍松一径遥。閒来弄泉石，无意问参寥。古人已云徂，今人思继武。应知后来人，要以今为古。日暮荷锄归，就此轩上息。西畴犹未耕，迟我养馀力。煦煦依浮藻，遥遥避钓钩。濠梁隐君子，知乐不知愁。
中秋夜与俦弟玩月用西涯韵
作者：吴俨
朝代：明

谁悬明镜在中天，把酒无从问谪仙。昨日雨随风作党，今宵人与月俱圆。对床已办留同叔，得句何烦梦惠连。弟劝兄酬须尽醉，西楼一缺又明年。
乐渔为李汝璧乃翁赋
作者：吴俨
朝代：明

百尺清流绕碧岑，黄塘遗老兴何深。棹歌声落红莲渚，蓬屋诗成古柳阴。剖粒自当轻万户，一丝终不换千金。骑鲸本是公家事，莫道渔翁秪姓任。
乙卯季冬见白发效乐天体三首 其一 喜白发
作者：吴俨
朝代：明

白发新生岂少恩，天教小子渐称尊。一茎便作千茎种，四十将开八十门。拔去自家难讳老，染来何物可除根。后生切莫轻前辈，日月随君万马奔。
乙卯季冬见白发效乐天体三首 其三 止白发
作者：吴俨
朝代：明

人生大率百年期，四十宁当发白时。秪许头颅留少雪，可容髭发尽成丝。恒言未敢先称老，壮志安能便服衰。春笋秋禾今已悟，东坡两语是吾师。
乙卯季冬见白发效乐天体三首 其二 问白发
作者：吴俨
朝代：明

晓来对雪常梳发，镜里何缘得上头。岂为作诗真太苦，或因谋国有深忧。官叨七品谁言贵，年过三旬未识愁。莫是家庭元有种，人言今日可凭不。
乙卯季冬见白发效乐天体三首·喜白发
作者：吴俨
朝代：明

白发新生岂少恩，天教小子渐称尊。一茎便作千茎种，四十将开八十门。拔去自家难讳老，染来何物可除根。后生切莫轻前辈，日月随君万马奔。晓来对雪常梳发，镜里何缘得上头。岂为作诗真太苦，或因谋国有深忧。官叨七品谁言贵，年过三旬未识愁。莫是家庭元有种，人言今日可凭不。人生大率百年期，四十宁当发白时。秪许头颅留少雪，可容髭发尽成丝。恒言未敢先称老，壮志安能便服衰。春笋秋禾今已悟，东坡两语是吾师。
书李时馨扇
作者：吴俨
朝代：明

初夏天犹冷，疏帘日渐长。读书穷壸奥，问字识偏旁。对案常忘食，抠衣屡上堂。取青如拾芥，老我有馀光。
予庄晚步
作者：吴俨
朝代：明

扶筇閒步洛桥东，水色山光迥不同。黄鸟引雏青嶂外，绿杨倒影碧波中。分秧日近愁无雨，刈麦时来喜有风。造物可随人意变，较量笑杀两邻翁。
仁仲斋居和章盛誇僧寺之美复用前韵戏之
作者：吴俨
朝代：明

铁衣自惯雪山寒，笑杀诗人觅懒残。梵语本空何足听，天花虽好有谁看。北门不信斋无室，西域徒闻戒有坛。邪正分明如黑白，鲍鱼莫误作芝兰。
从军行
作者：吴俨
朝代：明
体裁：古风

驱马出长城，天寒日色薄。四顾寂无人，黄云暗沙漠。疆吏为予言，云中兵屡黩。近入阳和川，纵横恣杀掠。少壮悉奔逃，老弱填沟壑。安得用韩范，惊彼心胆落。昨闻大将军，自比卫与霍。张灯召宾御，置酒纵蒱博。誓封狼居胥，单于隶蕃服。此意岂不佳，恐遂成疏略。辕门荷戈者，两手冻如束。雪深饥不餐，冰坚渴难凿。靖边未有期，凯歌何日作。欲归归未能，未信从军乐。
从军行
作者：吴俨
朝代：明

驱马出长城，天寒日色薄。四顾寂无人，黄云暗沙漠。疆吏为予言，云中兵屡黩。近入阳和川，纵横恣杀掠。少壮悉奔逃，老弱填沟壑。安得用韩范，惊彼心胆落。昨闻大将军，自比卫与霍。张灯召宾御，置酒纵蒱博。誓封狼居胥，单于？蕃服。此意岂不佳，恐遂成疏略。辕门荷戈者，两手冻如束。雪深饥不餐，冰坚渴难凿。靖边未有期，凯歌何日作。欲归归未能，未信从军乐。
侍家君游牛首登兜率崖次青溪韵
作者：吴俨
朝代：明

老大登临兴尚豪，远随杖屦竟何劳。道傍雨洗松根瘦，树杪云连石笋高。僧爱孤虚新起阁，鸟嫌峻极不营巢。为休足力频思坐，欲问青天首屡搔。
元宵三首
作者：吴俨
朝代：明

天上今宵月色多，人间到处有笙歌。宝灯灿烂成银树，星斗分明落绛河。万岁山前仙掌动，百花香里辇尘过。教坊音乐应无数，独有清平调是和。莫道君门万里赊，君心如烛照民家。瑶笙夜启千门月，火树晴连万井花。凤阙上临珠斗近，鳌峰高碍彩云斜。轻烟试看归何处，化作天边五色霞。华灯淡月斗清光，玉漏迟迟夜正长。韶乐奏时双凤舞，辇尘生处百花香。綵山巧对龙楼外，仙掌平分御座旁。宴赏每怀忧惕在，宵衣传授自先皇。
元宵三首·其一
作者：吴俨
朝代：明

天上今宵月色多，人间到处有笙歌。宝灯灿烂成银树，星斗分明落绛河。万岁山前仙掌动，百花香里辇尘过。教坊音乐应无数，独有清平调是和。
元宵三首·其三
作者：吴俨
朝代：明

华灯淡月斗清光，玉漏迟迟夜正长。韶乐奏时双凤舞，辇尘生处百花香。綵山巧对龙楼外，仙掌平分御座旁。宴赏每怀忧惕在，宵衣传授自先皇。
元宵三首·其二
作者：吴俨
朝代：明

莫道君门万里赊，君心如烛照民家。瑶笙夜启千门月，火树晴连万井花。凤阙上临珠斗近，鳌峰高碍彩云斜。轻烟试看归何处，化作天边五色霞。
元宵应制
作者：吴俨
朝代：明

鳌头矗矗烟花里，凤阁层层锦绣中。月色总饶通夜白，灯光已占十分红。雪霁云开月色寒，六街灯火万人看。檄书忽报将军捷，夜夺昆崙第一关。
元宵应制·其一
作者：吴俨
朝代：明

鳌头矗矗烟花里，凤阁层层锦绣中。月色总饶通夜白，灯光已占十分红。
元宵应制·其二
作者：吴俨
朝代：明

雪霁云开月色寒，六街灯火万人看。檄书忽报将军捷，夜夺昆崙第一关。
元宵应制二首
作者：吴俨
朝代：明

一年好景上元多，又送春声到踏歌。灯照九衢通禁苑，月明双阙近银河。虹桥影里龙旗动，琪树阴中凤辇过。欢乐不忘民疾苦，皇华远近布阳和。玉宇璚楼入望赊，五云长护帝王家。鱼龙出没灯前戏，桃李芬菲火底花。凤吹声低风力细，云和奏罢月轮斜。儿童未识升平象，笑指祥光作晓霞。
元宵应制二首·其一
作者：吴俨
朝代：明

一年好景上元多，又送春声到踏歌。灯照九衢通禁苑，月明双阙近银河。虹桥影里龙旗动，琪树阴中凤辇过。欢乐不忘民疾苦，皇华远近布阳和。
元宵应制二首·其二
作者：吴俨
朝代：明

玉宇璚楼入望赊，五云长护帝王家。鱼龙出没灯前戏，桃李芬菲火底花。凤吹声低风力细，云和奏罢月轮斜。儿童未识升平象，笑指祥光作晓霞。
元宵遇雪次郑东园先生韵
作者：吴俨
朝代：明

记得前年此夜中，观灯曾入建章宫。三千火树高低见，十里星河远近通。破敌有时思将帅，驾虹无地觅仙翁。今宵踏雪街头去，赢得璚瑶衬软红。
元旦醉后与景鸣引之联句戏柬国贤
作者：吴俨
朝代：明

醉边倔强妄称兄，醒后心降气亦平。藏鹿隍中真是梦，伏尸蜗角竟何兵。棋能不著为长胜，辩到忘言更有情。忽忆木鸡因有得，独输全德与邻生。
别春
作者：吴俨
朝代：明

九十春光尽，如君惜别何。树头花片少，林外鸟声多。抚景频移席，怡云独放歌。明年知此日，还向客中过。
北望
作者：吴俨
朝代：明

烟火千家瘴，霜风十月天。群臣不从驾，八骏自巡边。日落孤城远，云低朔漠连。翠华何日返，黔首得安眠。
又用前韵寄三叔
作者：吴俨
朝代：明

晓入承明近午还，未容高卧草堂间。醉中病酒犹呼酒，梦里登山始见山。千古文章成底用，百年冠盖有谁閒。题诗再拜呈诸父，始觉王濛益厚颜。
双龙道院
作者：吴俨
朝代：明

双溪曲绕双峰下，翠碧空涵老子宫。朝斗坛开云起处，步虚人在月明中。石门夜湿莓苔雨，萝磴秋生剑履风。习静每来依道侣，卜邻非为道相同。
同白岩诸公清凉寺避暑
作者：吴俨
朝代：明

寺出高城上，已与尘世隔。谁知眺远人，犹恨高未极。眷兹西北岑，揽衣思峻陟。初绕东冈行，相顾戒勿亟。丛篁夹疏松，苍苔封断壁。扪萝心尚恐，踏磴足屡仄。登顿自忘疲，攀援谁所迫。山腰若稍平，欲坐恨太窄。倚树憩重阴，于兹休足力。回头瞰其下，黯闇深莫测。恍闻风雨声，疑是蛟龙宅。排云更直上，从吏不能掖。藤蔓直垂肩，巑岏低碍额。倏忽至绝顶，一览千峰碧。始觉宇宙宽，八荒无畛域。不知上去天，还有几千尺。长江地底来，秪见一线白。岂是禹凿馀，抑乃巨灵擘。不然混沌初，融液已无迹。风卷白云飞，山衔红日昃。星斗悬碧空，一一手可摘。飞盖结层轩，翚翚若张翼。持杯复高歌，沈思还对奕。豁我千里眸，愈我烟霞癖。且勿论废兴，俯仰怀畴昔。
同白岩诸公清凉寺避暑二首
作者：吴俨
朝代：明

城西古刹倚层空，鹫岭东来有路通。樵唱不知萝径外，梵音只在竹林中。隔江鼓棹人乘月，溽暑添衣客避风。白发老僧殊解事，问谁诗句似休公。古寺遥看入碧空，竹间石径暗相通。九重宫阙云霄里，千里山河指顾中。地迥自应消暑气，树高偏易起秋风。翠微旧址今安在，不用殷勤问远公。
同白岩诸公清凉寺避暑二首·其一
作者：吴俨
朝代：明

城西古刹倚层空，鹫岭东来有路通。樵唱不知萝径外，梵音只在竹林中。隔江鼓棹人乘月，溽暑添衣客避风。白发老僧殊解事，问谁诗句似休公。
同白岩诸公清凉寺避暑二首·其二
作者：吴俨
朝代：明

古寺遥看入碧空，竹间石径暗相通。九重宫阙云霄里，千里山河指顾中。地迥自应消暑气，树高偏易起秋风。翠微旧址今安在，不用殷勤问远公。
听郑伶琵琶
作者：吴俨
朝代：明

郑伶名价重江东，五百梨园伎尽空。子夜猿啼残月白，上林莺老落花红。江头商妇愁无限，塞外明妃恨不同。可惜曹纲今去远，何繇两市斗西风。
听郑伶琵琶
作者：吴俨
朝代：明

郑伶名价重江东，五百梨园技尽空。子夜猿啼残月白，上林莺老落花红。江头商妇愁无限，塞外明妃恨不同。可惜曹纲今去远，何由两市斗西风。
和国贤谢茶
作者：吴俨
朝代：明

雨坼灵芽我发船，北风吹断碧山烟。一杯未解文园渴，七碗何能到玉川。品茶世独推阳羡，评水人多说慧山。今日相从调众口，莫教腾沸鼎铛间。
和国贤谢茶·其一
作者：吴俨
朝代：明

雨坼灵芽我发船，北风吹断碧山烟。一杯未解文园渴，七碗何能到玉川。
和国贤谢茶·其二
作者：吴俨
朝代：明

品茶世独推阳羡，评水人多说慧山。今日相从调众口，莫教腾沸鼎铛间。
和杨少宰孪子韵
作者：吴俨
朝代：明

屋头不用听灵乌，闻得家人笑语呼。夜半灯花长一尺，朝来日影射双弧。蓝田种就连城璧，沧海生成照乘珠。家学渊源知有自，勿愁参鲁与柴愚。
和白岩再叠前韵
作者：吴俨
朝代：明

山城面面俯长溪，万古溪流不向西。莺逐春风林外啭，雁归寒渚雪中迷。雨晴石上泉声细，日落岩前树影低。老圃不须长抱瓮，只今新水已成畦。
和白秉德寺中斋宿韵二首
作者：吴俨
朝代：明

萧寺凄凉月色寒，雪消将尽尚留残。自嗔岁月忙中过，暂借楞严静里看。同舍谩劳虚左席，上方谁许建骚坛。明朝又入承明直，依旧含香更握兰。斋阁东西各一方，燔柴同见烛天光。南郊本为苍生祷，东作先祈百谷穰。随世功名成潦倒，应人文字恨劻勷。洛阳尽是红尘地，不信香山独不忙。
和白秉德寺中斋宿韵二首·其一
作者：吴俨
朝代：明

萧寺凄凉月色寒，雪消将尽尚留残。自嗔岁月忙中过，暂借楞严静里看。同舍谩劳虚左席，上方谁许建骚坛。明朝又入承明直，依旧含香更握兰。
和白秉德寺中斋宿韵二首·其二
作者：吴俨
朝代：明

斋阁东西各一方，燔柴同见烛天光。南郊本为苍生祷，东作先祈百谷穰。随世功名成潦倒，应人文字恨劻勷。洛阳尽是红尘地，不信香山独不忙。
和石学士予庄韵四首
作者：吴俨
朝代：明

招隐何须赋小山，杜门更欲建重关。采菱歌落云烟外，打麦声来咫尺间。昔日种成松老大，清晨放去鹤飞还。道人本是心无事，较雨量晴亦不閒。长镵不用斸蒿莱，数月浑无一客来。带雨初移庭下竹，试花又见腊前梅。月明松径随山转，岸仄柴门逐水开。莫道白云飞不去，有心长护读书台。镜里丛丛白发新，痴心方且学修真。论文客到常辞出，问性人来不厌频。短牖南头修竹谱，曲阑东畔酹花神。夜深篝火寻芝术，勉强支持此病身。矮屋低墙草树平，百年别业喜初成。满头白发犹忘老，对面青山不记名。行路喜逢田父骂，出门怪有野人迎。春禽何与农家事，布谷声声为劝耕。
和石学士予庄韵四首·其一
作者：吴俨
朝代：明

招隐何须赋小山，杜门更欲建重关。采菱歌落云烟外，打麦声来咫尺间。昔日种成松老大，清晨放去鹤飞还。道人本是心无事，较雨量晴亦不閒。
和石学士予庄韵四首·其三
作者：吴俨
朝代：明

镜里丛丛白发新，痴心方且学修真。论文客到常辞出，问性人来不厌频。短牖南头修竹谱，曲阑东畔酹花神。夜深篝火寻芝术，勉强支持此病身。
和石学士予庄韵四首·其二
作者：吴俨
朝代：明

长镵不用斸蒿莱，数月浑无一客来。带雨初移庭下竹，试花又见腊前梅。月明松径随山转，岸仄柴门逐水开。莫道白云飞不去，有心长护读书台。
和石学士予庄韵四首·其四
作者：吴俨
朝代：明

矮屋低墙草树平，百年别业喜初成。满头白发犹忘老，对面青山不记名。行路喜逢田父骂，出门怪有野人迎。春禽何与农家事，布谷声声为劝耕。
和西涯先生夜坐韵
作者：吴俨
朝代：明

玉堂深处不胜寒，彩笔新题映雪看。有约买田来敝里，何时骑马出长安。闭门自觉宾朋远，倚杖犹称拜起难。海内名山应有数，登临高兴未应阑。
和西涯先生拟卜居宜兴韵三首
作者：吴俨
朝代：明

画船曾泊旧城阴，綵笔亲题汉上襟。梦卜敢忘明主意，登临不负壮年心。幽并客向沙尘老，湘汉人愁草木深。阳羡溪山真不恶，即今坡老是知音。一雨商岩万里阴，清时亟欲解尘襟。田园有兴成前约，杖屦相从是夙心。玉在铜官山益润，珠藏罨画水增深。古来风土同荆楚，不用咻咻学语音。莫为槎头忆汉阴，长桥南下可开襟。采芝试听山人曲，伐木应知长者心。江夏米无阳羡好，巨区水似洞庭深。勿言少贱无知己，草泽中间有赏音。
和西涯先生拟卜居宜兴韵三首·其一
作者：吴俨
朝代：明

画船曾泊旧城阴，綵笔亲题汉上襟。梦卜敢忘明主意，登临不负壮年心。幽并客向沙尘老，湘汉人愁草木深。阳羡溪山真不恶，即今坡老是知音。
和西涯先生拟卜居宜兴韵三首·其三
作者：吴俨
朝代：明

莫为槎头忆汉阴，长桥南下可开襟。采芝试听山人曲，伐木应知长者心。江夏米无阳羡好，巨区水似洞庭深。勿言少贱无知己，草泽中间有赏音。
和西涯先生拟卜居宜兴韵三首·其二
作者：吴俨
朝代：明

一雨商岩万里阴，清时亟欲解尘襟。田园有兴成前约，杖屦相从是夙心。玉在铜官山益润，珠藏罨画水增深。古来风土同荆楚，不用咻咻学语音。
和邓司徒游神乐观登醴泉亭韵二首
作者：吴俨
朝代：明

不学修真访羽仙，曾将词赋奏甘泉。画龙可致千峰雨，养鹤还谋二顷田。厌听南音歌乐府，笑持野蔌荐宾筵。追思四老同游日，倏忽于今十五年。留都官府似神仙，下马閒听石上泉。但得醒心兼洗耳，不须问舍复求田。黄鹂避客藏云树，翠竹分阴入绮筵。莫道人生难聚首，重游仍约在今年。
和邓司徒游神乐观登醴泉亭韵二首·其一
作者：吴俨
朝代：明

不学修真访羽仙，曾将词赋奏甘泉。画龙可致千峰雨，养鹤还谋二顷田。厌听南音歌乐府，笑持野蔌荐宾筵。追思四老同游日，倏忽于今十五年。
和邓司徒游神乐观登醴泉亭韵二首·其二
作者：吴俨
朝代：明

留都官府似神仙，下马閒听石上泉。但得醒心兼洗耳，不须问舍复求田。黄鹂避客藏云树，翠竹分阴入绮筵。莫道人生难聚首，重游仍约在今年。
和郑先生病中见雪韵
作者：吴俨
朝代：明

春愁万斛几时消，谷日阴云自岁朝。逐客正迷秦岭路，诗人犹记灞陵桥。草根冻合犹含润，木未花开亦旋飘。忽忆词林诸故旧，五更骑马正趋朝。
和陈大理麻姑韵
作者：吴俨
朝代：明

白堕年来善窃名，瀼西珍重瀼东轻。富人只解藏千斛，灵药何曾斩一茎。知为老生虚左席，尚留馀沥在空罂。明朝雪满长安道，不惜冲泥问曲生。
和鹅湖留别韵
作者：吴俨
朝代：明

昨夜雨声先作寒，朝来那复听鸣銮。风前莫弄桓伊笛，日下应弹贡禹冠。老去著书犹未晚，病中投绂始知难。人传药石言盈耳，尚有囊中未试丹。
哭太皇太后次郑亚卿韵二首
作者：吴俨
朝代：明

地维将缺莫能支，哀诏函封下玉墀。任姒德音堪继续，高曹家法可差池。外廷不与当时政，中壸还留旧日仪。夜夜长秋宫里月，清光惨澹似凝思。万金方药竟难支，臣庶悲号望赤墀。长乐春归花满地，影娥人散月当池。一朝奄弃三宫养，百世长存九嫔仪。圣子神孙哀罔极，春来秋去不胜思。
哭太皇太后次郑亚卿韵二首·其一
作者：吴俨
朝代：明

地维将缺莫能支，哀诏函封下玉墀。任姒德音堪继续，高曹家法可差池。外廷不与当时政，中壸还留旧日仪。夜夜长秋宫里月，清光惨澹似凝思。
哭太皇太后次郑亚卿韵二首·其二
作者：吴俨
朝代：明

万金方药竟难支，臣庶悲号望赤墀。长乐春归花满地，影娥人散月当池。一朝奄弃三宫养，百世长存九嫔仪。圣子神孙哀罔极，春来秋去不胜思。
哭李充昭
作者：吴俨
朝代：明

虚堂落笔鬼神惊，生縳龙蛇卧素屏。莫怪遗文无谏草，白麻犹未拜延龄。
回至清河小憩
作者：吴俨
朝代：明

风静云开天日晴，草平沙软小舆轻。蒙茸虚有狐裘在，蹀躞时闻马足声。卖药僧归山麓去，负薪人避道傍行。倦来暂憩清河侧，折足铛调骨董羹。
国贤再和以止酒意出杨太常复用韵
作者：吴俨
朝代：明

和陶复和陶，止酒亦云止。君不慕子云，胡为相表里。太常日日斋，以礼拒妻子。君不属礼官，胡为共悲喜。纷纷止酒人，暮止朝仍起。不如吾少饮，终亦无醉理。文士多尚同，达人惟任已。趣舍既殊途，发言斯异矣。吾尝梦醉乡，旷远无涯涘。世复杜康家，不废刘伶祀。
国贤宪副见寄次韵二首
作者：吴俨
朝代：明

留都无处不堪游，何独鸡鸣与覆舟。澹澹烟笼淮水月，疏疏雨送秣陵秋。城边好景看将遍，野外荒祠吊未周。已约词林诸老宿，肩舆九月上牛头。散地偏宜著菲才，清时谁合过江来。庭前趁雨移松柏，屋后先秋去草莱。纪德谩寻前代石，读书还忆旧时台。故人相去无多路，时见虹光烛上台。
国贤宪副见寄次韵二首·其一
作者：吴俨
朝代：明

留都无处不堪游，何独鸡鸣与覆舟。澹澹烟笼淮水月，疏疏雨送秣陵秋。城边好景看将遍，野外荒祠吊未周。已约词林诸老宿，肩舆九月上牛头。
国贤宪副见寄次韵二首·其二
作者：吴俨
朝代：明

散地偏宜著菲才，清时谁合过江来。庭前趁雨移松柏，屋后先秋去草莱。纪德谩寻前代石，读书还忆旧时台。故人相去无多路，时见虹光烛上台。
国贤示和陶止酒诗因次其韵
作者：吴俨
朝代：明

吾饮苦不多，不待戒而止。止不在多言，戒在方寸里。五斗可解酲，古人绐妻子。不饮固鲜欢，剧饮亦何喜。从容五七行，客散主亦起。饮与不饮间，乃自有至理。独醒似绝人，沈湎必伤已。有德以将之，庶几其免矣。糟丘本无山，酒池焉有涘。不醉不醒人，寥寥百千祀。
城南晓行限韵与白岩双溪同赋
作者：吴俨
朝代：明

侵晨出郭旋添衣，自笑浮生未息机。终日驰驱何所事，故乡咫尺尚忘归。江空月落潮声小，野旷天低树影微。不识饥乌底心性，避人还欲向人飞。
塞下曲
作者：吴俨
朝代：明

一声画角起边愁，满目黄云暗戍楼。夜半将军传号令，明朝要斩郅支头。边城九月雪飞花，睥睨高寒集暮鸦。今日楼兰犹未灭，沙场战士莫思家。
塞下曲·其一
作者：吴俨
朝代：明

一声画角起边愁，满目黄云暗戍楼。夜半将军传号令，明朝要斩郅支头。
塞下曲·其二
作者：吴俨
朝代：明

边城九月雪飞花，睥睨高寒集暮鸦。今日楼兰犹未灭，沙场战士莫思家。
士修惠左传一部已为峡水所坏后加装潢又几为风雨所漂因成一绝
作者：吴俨
朝代：明

昔年沈没黄牛峡，今日漂零季子家。左氏两遭风雨厄，天公应是厌浮誇。
处默为姚廷佐
作者：吴俨
朝代：明

钟声非不宏，不扣常不鸣。灵鸡本司晨，暮夜乃无声。自鸣钟不祥，夜啼鸡遭烹。在物尚如此，况为物之灵。处世有至道，片言不可轻。兴戎与阶乱，圣训何昭明。十语九中理，一失祸所生。所以不如默，终身安且荣。仰观卷舌星，俯诵缄口铭。直欲效瘖哑，匪但守如瓶。
复次赏花韵
作者：吴俨
朝代：明

珍重名花置曲栏，百年能得几回看。未开长怕春风恶，载酒还愁夜雨寒。帘幕高县垂地碧，鸾凰欲下绕空盘。诗人有意来重赏，为语群儿莫折残。
嫁瞽歌
作者：吴俨
朝代：明
体裁：古风

予尝闻之古有人曾娶瞽，程子谓此真难能，三十年前为不成。徽音寥寂几百载，古人已逝今人在。义兴陈桥宣义家，深闺有女颜如花。蹇家有子年厮对，媒妁通名宜匹配。定盟结聘未过门，蹇陡失明双目昏。父母闻之心觉悔，舅姑亦愿将亲退。谁知陈女不易心，自言一诺轻千金。姻缘有分定，郎瞽妾之命。舅姑为子不必忧，父母为女何须愁。嫁鸡逐鸡狗逐狗，夫妇疾病相保守。东邻之女夫病曾易亲，西邻之妇夫死重嫁人。此辈不如禽与兽，妾身宁死不能彀。父母吁嗟我女贤，妆奁加倍休论钱。舅姑相庆亲族喜，妇贤可望绵宗嗣。于归和协春复春，朝夕敬侍严如宾。克勤克俭货财足，七子四女森如玉。夫随舅殁时事更，贞操始终冰玉清。养姑抚子慈且孝，康宁福寿皆天报。四子三婿皆读书，飞腾指日登云衢。珠冠霞帔五花诰，庭帷有待增光耀。予恐人事久易忘，大书嫁瞽歌一章。观民风者重名教，采诗未必徇时好。收入皇明史册中，挽回万古之淳风。
宝应湖阻风
作者：吴俨
朝代：明

琉璃城阙水晶宫，玉局仙人到此中。便觉鼋鼍忙徙窟，不妨波浪直翻空。隔溪茅店鸡声早，千里家山月色同。明日樯乌幸无恙，莫教深怨石尤风。
客窗闻雨
作者：吴俨
朝代：明

宦情羁思两悠悠，落叶寒声战暮秋。今夜萧萧窗外雨，无端添得许多愁。
宫词二首
作者：吴俨
朝代：明

花影疏疏月影昏，沈沈鱼钥锁重门。无端步下空阶立，踏破苍苔石上痕。清簟疏帘困日长，南风时送芰荷香。隔窗女伴来相约，同到池头纳晚凉。
宫词二首·其一
作者：吴俨
朝代：明

花影疏疏月影昏，沈沈鱼钥锁重门。无端步下空阶立，踏破苍苔石上痕。
宫词二首·其二
作者：吴俨
朝代：明

清簟疏帘困日长，南风时送芰荷香。隔窗女伴来相约，同到池头纳晚凉。
宿安平驿
作者：吴俨
朝代：明

昔年逢险厄，今夜宿安平。流水船前过，微风树底生。入云孤鸟影，隔岸一蝉声。追忆樯倾日，中宵梦亦惊。
寄丁芝山
作者：吴俨
朝代：明

闻君脉理见秋毫，袖里咸阳术更高。芝草满山光晔晔，常分一叶惠儿曹。
寄任十
作者：吴俨
朝代：明

而翁与我是忘年，我忆而翁愿尔贤。孝似曾参宁过分，弟如王览亦当然。夜深灯火宜勤学，雨足郊原好种田。勿逐少年游侠伴，斗鸡走马县门前。
寄俦弟
作者：吴俨
朝代：明

故国青山好，春来梦不真。去家虽太近，犹是未归人。
寄俭弟
作者：吴俨
朝代：明

露下空庭月满除，清宵忆弟意何如。天边无数南来雁，不为侬家带一书。
寄刘东山五首次国贤韵
作者：吴俨
朝代：明

去冬天苦寒，平地一尺雪。长安百万家，十五告粮绝。谁起刘司徒，慰此民望觖。莫学谢东山，令我心愁结。东山归东山，东山今益高。荆薪煮白石，心逸亡身劳。清风不用买，明月时可招。今日靖节翁，何必仍姓陶。雅志在山水，所至辄搜奇。君山十二峰，高深孰似之。一峰留一月，周游岁为期。山花与山鸟，相熟亦相思。东山有耆叟，古貌复古心。古人不在今，今孰为知音。解冠挂神武，归来卧山林。白云似相逆，英英起前岑。白日未云暮，青春先独归。采兰以为佩，采荷以为衣。钓鱼不设饵，况复为钓矶。鸥鸟与公狎，知公本无机。
寄刘东山五首次国贤韵·其一
作者：吴俨
朝代：明

去冬天苦寒，平地一尺雪。长安百万家，十五告粮绝。谁起刘司徒，慰此民望觖。莫学谢东山，令我心愁结。
寄刘东山五首次国贤韵·其三
作者：吴俨
朝代：明

雅志在山水，所至辄搜奇。君山十二峰，高深孰似之。一峰留一月，周游岁为期。山花与山鸟，相熟亦相思。
寄刘东山五首次国贤韵·其二
作者：吴俨
朝代：明

东山归东山，东山今益高。荆薪煮白石，心逸亡身劳。清风不用买，明月时可招。今日靖节翁，何必仍姓陶。
寄刘东山五首次国贤韵·其五
作者：吴俨
朝代：明

白日未云暮，青春先独归。采兰以为佩，采荷以为衣。钓鱼不设饵，况复为钓矶。鸥鸟与公狎，知公本无机。
寄刘东山五首次国贤韵·其四
作者：吴俨
朝代：明

东山有耆叟，古貌复古心。古人不在今，今孰为知音。解冠挂神武，归来卧山林。白云似相逆，英英起前岑。
寄堵乐耕
作者：吴俨
朝代：明

两地无千里，谁能忆旧游。李邕归北海，徐稚卧南州。月出微云敛，风来宿雨收。羡君双足健，独上水西楼。路僻书难寄，官閒客亦稀。卧听黄鸟哢，伫看白云飞。月暗燃藜杖，风轻换葛衣。南来才一月，无日不思归。
寄堵乐耕·其一
作者：吴俨
朝代：明

两地无千里，谁能忆旧游。李邕归北海，徐稚卧南州。月出微云敛，风来宿雨收。羡君双足健，独上水西楼。
寄堵乐耕·其二
作者：吴俨
朝代：明

路僻书难寄，官閒客亦稀。卧听黄鸟哢，伫看白云飞。月暗燃藜杖，风轻换葛衣。南来才一月，无日不思归。
寄堵邦宁
作者：吴俨
朝代：明

碧梧翠竹水云乡，中有幽人行最方。洗耳不教闻理乱，逢人秪自说耕桑。春来秉笔修茶谱，花发随时具酒觞。天与清閒浑不识，登临犹恨一身忙。
寄师惟明
作者：吴俨
朝代：明

白昼迟迟玉漏沈，北窗清兴在孤吟。半生未试屠龙技，三刖无惭献璞心。自有文章齐白璧，不须籯橐贮黄金。缄书为托南飞雁，一入青冥思转深。
寄李太守
作者：吴俨
朝代：明

仙翁长日爱弹棋，敌手于今更有谁。闻说西邻姚弋仲，未曾战北气先衰。
寄王子麟潘惟乔
作者：吴俨
朝代：明

扁舟君送我，恨不送君还。雨过添新水，云飞恋旧山。客窗长畏病，宦辙几能閒。双骑何时到，秋风为启关。
寒夜独坐用前韵
作者：吴俨
朝代：明

床头酒熟不须赊，墙外箫声隔几家。檐溜渐冰疑作柱，灯光无焰未成花。雪山尚记形如旧，月殿平看影欲斜。吟退笔尖髯冻折，要将冷澹向谁誇。
寿丘阁老先生
作者：吴俨
朝代：明

官居鼎鼐秪如贫，赢得声名动紫宸。一代文章归馆阁，三千礼乐化成均。壮年报国丹心在，老去忧民白发新。试问开元到今日，匹休房杜有何人。
寿伯舅谦斋翁
作者：吴俨
朝代：明

甘雨和风遍域中，太山乔岳可论功。人思识面多瞻仰，天本无言自感通。清净宛如曹相国，纯诚全类富韩公。我于元舅无他祝，鹤发年年侍九重。
寿刘尚宝克柔
作者：吴俨
朝代：明

留都閒静独符台，散地何烦济世才。白发几年愁远别，綵衣今日喜重来。银丝细斫秋风鲙，玉液新篘雪夜醅。千里江山随处乐，寿筵何啻一时开。
寿包太守父八十
作者：吴俨
朝代：明

池阳太守年六十，犹有八旬翁在堂。白发还为稚子舞，斑衣自学老莱装。松高百尺根如铁，菊至重阳花更黄。远我不随宾客后，双溪同进紫霞觞。
寿大理陈少卿母九十
作者：吴俨
朝代：明

不在山间与水边，女中亦自有神仙。种桃直待三千岁，屈指才过九十年。嫁日旧衣何太窄，满头黑发尚依然。白云似解贤郎意，片片飞来棘寺前。
寿张司寇乃翁
作者：吴俨
朝代：明

鸾书昨夜出天扉，八座貤封世所稀。钟鼎已非前日养，斑斓还著旧时衣。云留咫尺无劳望，寿过冈陵不用祈。堂下有人吹玉笛，分明为奏鹤南飞。
寿德辉母某太夫人
作者：吴俨
朝代：明

近时王母定何居，不在瑶池在帝都。阶下行厨麟作脯，曲中新谱凤将雏。红颜不假榴花映，健步何须竹杖扶。爱日恩光天假贷，青官辍讲助欢娱。
寿杨方正乃翁
作者：吴俨
朝代：明

笑傲乾坤八十年，垂垂白发映朱颜。高情已在羲皇上，遗爱犹存召杜间。清白传来知有子，利名看破觉无关。长生要诀谁能识，浪说神仙炼九还。
寿林廷振
作者：吴俨
朝代：明

平市街东第一楼，主人虽老尚风流。六旬下寿明年是，十二同庚与宴不。歌吹忽惊梁上燕，起居无藉杖头鸠。凤雏稛载来江右，一笑能消万斛愁。
寿秦汝厉父
作者：吴俨
朝代：明

当门乔木碧千寻，一卷先天万古心。设帐马融无伎乐，传经刘向在山林。堂前弧矢春生影，花㡳壶觞夕借阴。千里凤雏来献寿，居家何必积黄金。
寿程宗鲁父母
作者：吴俨
朝代：明

湘流曲折绕长沙，百岁岩高石径斜。深静初疑王母宅，幽閒又道葛洪家。阶前袖手调青鸟，花下浮觞泛紫霞。回首綵衣千里外，楚山时被白云遮。
寿维之父母
作者：吴俨
朝代：明

人间何处近蓬瀛，沧海东头第一城。门外碧桃花未老，庭前丹桂子初生。两回甲子从头数，重受官衔彻底清。白首相看无个事，含饴日日有馀情。
寿贾鸣和乃翁
作者：吴俨
朝代：明

神仙谁说驻崆峒，颍上亲逢百岁翁。语笑不谈今日事，衣冠真有古人风。芙蓉花发香犹浅，玳瑁筵开月正中。拜舞司成年老大，膝前还看作儿童。
寿都景章八十
作者：吴俨
朝代：明

已到磻溪感梦时，何心更慕帝王师。曾逢仙授长生诀，每遇人吟遣兴诗。囊里有钱堪买酒，镜中无发可成丝。高年谁似翁强健，日日登临力未衰。
小圃丝瓜丛生有一蒂三四茎者园丁以为怪一老仆独以为瑞来语予予曰谓之怪者非也谓之瑞者亦非也乃赋一诗以记之
作者：吴俨
朝代：明

秋圃丛生瓜并蒂，我知非怪亦非祥。气钟此地偶同发，物有何心独擅场。翠蔓出墙风袅袅，黄花盈架露瀼瀼。自嗟潦倒无他祝，但愿儿孙满画堂。
小茅山书屋
作者：吴俨
朝代：明

小结茅山屋数椽，藏书却笑米家船。长檐不解荫歌舞，净几偏宜阁简编。蝌蚪影涵春雪里，伊吾声落晚风前。遥看翠竹苍松外，时有虹光夜烛天。
山癯为张信卿作用廉伯先生韵
作者：吴俨
朝代：明

宦途谁忆北山薇，今日君知昨日非。忧在江湖人合瘦，战残声利体应肥。饥肠满贮三千卷，空谷偏宜百结衣。门外落花深一尺，漫凭诗酒解愁围。
席上戏赠写真龚士常
作者：吴俨
朝代：明

不写褒公与鄂公，却来吴下写吴翁。衰容老眼都相似，独不能摸左耳聋。
平芜晓望
作者：吴俨
朝代：明

怀古视平芜，尝闻少陵语。今公复有怀，所怀在何许。前望龙盘山，道路修且阻。草木郁苍苍，独不见伊吕。
待曙楼次西涯韵为俞黄门作
作者：吴俨
朝代：明

楼头清旭敛轻霏，楼下还看过客稀。秉笏有人思待旦，高居无地比凝晖。啼乌？？声将歇，彩凤翩翩势欲飞。今日皂囊无别事，万言意只在宵衣。
待曙楼次西涯韵为俞黄门作
作者：吴俨
朝代：明
体裁：七言律诗

楼头清旭敛轻霏，楼下还看过客稀。秉笏有人思待旦，高居无地比凝晖。啼乌��声将歇，彩凤翩翩势欲飞。今日皂囊无别事，万言意只在宵衣。
待隐园次杨太宰韵
作者：吴俨
朝代：明

绿树莺啼春正深，絮飞花落满园林。长松不改青青色，岁暮相看共此心。圉圉洋洋乐有馀，谁言我独不知鱼。纵教九岛回千里，那比江湖得自如。待隐园依北固山，题名石在墨痕乾。何时布袜青鞋去，老眼摩挲试再看。芙蓉枝上露华清，杨柳阴中独自行。江上美人期未至，停歌不发更含情。洗竹从来为太繁，独留高节与人看。渭川空自誇千亩，争似公家只数竿。一叶扁舟十幅蒲，长竿短发傍江湖。不知渺渺烟波里，曾见逃名范蠡无。松间石上听鸣泉，清比琴声更自然。有客欲来醒俗耳，挂冠已约在明年。清风明月两无求，花径柴门日转幽。莫怪主人归较晚，君王有诏欲分猷。
待隐园次杨太宰韵·其一
作者：吴俨
朝代：明

绿树莺啼春正深，絮飞花落满园林。长松不改青青色，岁暮相看共此心。
待隐园次杨太宰韵·其七
作者：吴俨
朝代：明

松间石上听鸣泉，清比琴声更自然。有客欲来醒俗耳，挂冠已约在明年。
待隐园次杨太宰韵·其三
作者：吴俨
朝代：明

待隐园依北固山，题名石在墨痕乾。何时布袜青鞋去，老眼摩挲试再看。
待隐园次杨太宰韵·其二
作者：吴俨
朝代：明

圉圉洋洋乐有馀，谁言我独不知鱼。纵教九岛回千里，那比江湖得自如。
待隐园次杨太宰韵·其五
作者：吴俨
朝代：明

洗竹从来为太繁，独留高节与人看。渭川空自誇千亩，争似公家只数竿。
待隐园次杨太宰韵·其八
作者：吴俨
朝代：明

清风明月两无求，花径柴门日转幽。莫怪主人归较晚，君王有诏欲分猷。
待隐园次杨太宰韵·其六
作者：吴俨
朝代：明

一叶扁舟十幅蒲，长竿短发傍江湖。不知渺渺烟波里，曾见逃名范蠡无。
待隐园次杨太宰韵·其四
作者：吴俨
朝代：明

芙蓉枝上露华清，杨柳阴中独自行。江上美人期未至，停歌不发更含情。
恽宪副书约春尽会龙江驿
作者：吴俨
朝代：明

送客时登黄鹤楼，江波日日向东流。诗人谩道眼前景，老叟空怀身外忧。鹦鹉洲边春草细，凤凰山下暮云收。故人旌节闻东下，借问何时到石头。
惠卿惠诗次韵奉荅
作者：吴俨
朝代：明

绿阴庭院昼沈沈，哽咽蝉声助苦吟。战北夷吾非是怯，传经刘向亦何心。灯前群从能分韵，眼底谁人利断金。莫怪秋来少飞雁，长安西去塞云深。
戏筑雪假山次韵
作者：吴俨
朝代：明

风驱滕六似哀号，为恨侬家辇筑劳。转日可无双岫在，碍云真有一峰高。经营意匠输天巧，掩映诗斑上鬓毛。西蜀雪山谁是假，同归沧海作春涛。
拜王司马墓
作者：吴俨
朝代：明

海内惊闻早拂衣，白鸥犹道未忘机。自从禹穴探奇去，不见辽城化鹤归。人远凤台春寂寞，月明仙峤露霏微。英灵耿耿知何在，应附龙髯左右飞。
挽伏羌伯
作者：吴俨
朝代：明

竹帛曾书大将功，百年威望重西戎。战酣塞上云连地，敌退辕前草偃风。禦侮自来三策在，杀身曾有几人同。至今血染山头石，雨洗年深色更红。
挽吴汝砺
作者：吴俨
朝代：明

生为同姓客为邻，每爱交游我独真。字法近从山谷变，诗才惟许宛陵亲。身尝百药犹多病，家累千金尚似贫。后日书香知未断，婴儿风骨已惊人。
挽周尚书
作者：吴俨
朝代：明

入官已不为身谋，壮岁声名动冕旒。执法坚如于定国，活民多似富青州。官居廊庙无遗恨，老去江湖有远忧。试问近来诸老宿，立朝还有此公不。
挽周月窗医者
作者：吴俨
朝代：明

南来北去任天真，到处逢人论谷神。医不专门兼老少，药无定法有君臣。读书窗小能留月，种术堂虚尚贮春。愧我独无迁史笔，仓公传后续斯人。
挽徐德重
作者：吴俨
朝代：明

吴门昔有隐君子，家住洞庭山上头。诗律深严唐句法，衣冠典雅晋风流。閒看白鹿眠深草，时许沙鸥近钓舟。万事从今总零落，独馀明月照荒丘。
挽欧时举次苏伯诚韵
作者：吴俨
朝代：明

白发瀛洲第一仙，王堂閒暇日如年。文兴六一将衰后，易究乾坤未画前。武帝不知颜驷老，汉廷偏让贾生贤。可怜才大终难用，禄薄无由满二千。少年不作探花郎，老去功名心更忙。白发穷愁多夜雨，青云得隽已斜阳。殿前同对三千字，门下谁持一瓣香。丹旐飞飞归旧路，旅魂彷佛记吾常。
挽欧时举次苏伯诚韵·其一
作者：吴俨
朝代：明

白发瀛洲第一仙，王堂閒暇日如年。文兴六一将衰后，易究乾坤未画前。武帝不知颜驷老，汉廷偏让贾生贤。可怜才大终难用，禄薄无由满二千。
挽欧时举次苏伯诚韵·其二
作者：吴俨
朝代：明

少年不作探花郎，老去功名心更忙。白发穷愁多夜雨，青云得隽已斜阳。殿前同对三千字，门下谁持一瓣香。丹旐飞飞归旧路，旅魂彷佛记吾常。
挽章恭毅公
作者：吴俨
朝代：明

回天力仗一封书，震地雷霆我自如。海内疮痍何日起，胸中孤愤几时摅。狄公直谏安唐室，商皓危言定汉储。惭愧后公三十载，无由一束致生刍。
方山四景 其一 杏林春雨
作者：吴俨
朝代：明

千株万株山杏开，无奈开时骤雨来。半委泥沙半流水，山灵亦自为花哀。
方山四景 其三 粤陇鸣乌
作者：吴俨
朝代：明

粤王遗陇名犹在，古木疏疏半已枯。每到月明霜满地，直教啼杀树头乌。
方山四景 其二 觉渚寒云
作者：吴俨
朝代：明

暮门斜日对寒流，一片云凝万古愁。泉底有人呼不觉，白衣苍狗自悠悠。
方山四景 其四 方山归鹤
作者：吴俨
朝代：明

山作围屏对面张，疏林木末挂斜阳。王孙莫射西飞鹤，云外仙人恐姓方。
方山四景·杏林春雨
作者：吴俨
朝代：明

千株万株山杏开，无奈开时骤雨来。半委泥沙半流水，山灵亦自为花哀。暮门斜日对寒流，一片云凝万古愁。泉底有人呼不觉，白衣苍狗自悠悠。粤王遗陇名犹在，古木疏疏半已枯。每到月明霜满地，直教啼杀树头乌。山作围屏对面张，疏林木末挂斜阳。王孙莫射西飞鹤，云外仙人恐姓方。
方山送别
作者：吴俨
朝代：明

远上方山更土山，寻春选胜送君还。故人情重思投辖，明主恩深见赐环。车骑渐分斜照里，旌旗犹在万松间。利名自古谁能脱，今日输君破一关。
明妃词
作者：吴俨
朝代：明

西风冽冽塞云愁，冻合长河水不流。只恐妾颜明日改，单于轻易犯边州。玉颜一去黄金殿，香骨终埋白草原。千载游魂归不得，至今青冢尚含冤。
明妃词·其一
作者：吴俨
朝代：明

西风冽冽塞云愁，冻合长河水不流。只恐妾颜明日改，单于轻易犯边州。
明妃词·其二
作者：吴俨
朝代：明

玉颜一去黄金殿，香骨终埋白草原。千载游魂归不得，至今青冢尚含冤。
景鸣和章欲任痴名予不敢许复次前韵
作者：吴俨
朝代：明

低头真合拜吾兄，兄自无言意亦平。地让一头明退舍，战曾三北敢称兵。亡誇为有予真妄，智欲成愚子不情。掷笔据梧聊假寐，令人千载忆庄生。
月下丝桐为阎大参作下二首同
作者：吴俨
朝代：明

琴操古且澹，殊无悦耳声。所以世俗人，纷纷喜秦筝。秦筝虽悦耳，安得如琴清。对月一再鼓，庶几姮娥听。春初雨力肥，药圃发生早。谁知百药中，亦自有恶草。草性易滋蔓，药苗易枯槁。去草勿去迟，趁此日杲杲。
月下丝桐为阎大参作下二首同 其二 药圃晴耘
作者：吴俨
朝代：明

春初雨力肥，药圃发生早。谁知百药中，亦自有恶草。草性易滋蔓，药苗易枯槁。去草勿去迟，趁此日杲杲。
月下丝桐为阎大参作下二首同·其一
作者：吴俨
朝代：明

琴操古且澹，殊无悦耳声。所以世俗人，纷纷喜秦筝。秦筝虽悦耳，安得如琴清。对月一再鼓，庶几姮娥听。
朝天宫习仪回道中口占一首
作者：吴俨
朝代：明

翠华前日出，戎辂几时还。绵蕞依穷塞，嵩呼出远山。云迷青琐闼，月照玉门关。汉槛嶙峋在，凭谁许一攀。
梦予庄
作者：吴俨
朝代：明

梦到山庄自扣扉，山人惊喜主人归。民饥莫怪牛羊瘦，岁歉谁言地土肥。庭草色回春意早，林鸦声乱暝烟微。醒来何事犹惆怅，水浸矶头旧钓矶。
榆钱
作者：吴俨
朝代：明

纷纷榆荚送残春，鹅眼成堆不济贫。白屋漫飞宁有母，朱门虽入未通神。天生肉好周遭在，地作垆锤鼓铸新。秪恐贪夫看不破，对人犹自欲倾身。
次东园先生斋居韵
作者：吴俨
朝代：明

东园新竹有新居，五月长斋此屋庐。画省喜瞻红日近，碧山怅望翠屏虚。心存国计纡筹策，道在吾身任卷舒。宾客到门俱有意，案头勿著绝交书。
次东园先生春雪韵
作者：吴俨
朝代：明

雪花如掌暗长衢，绿树妆成白玉株。属国一心惟在汉，将军中夜已平吴。忍寒独立阶前鹤，攫食群飞野外乌。冻砚连朝未消释，诗翁莫怪有新逋。
次东园先生除夕韵
作者：吴俨
朝代：明

爆竹声残夜未央，六阴极处转三阳。羲和自有无穷意，凤历因留不尽行。去国两年犹昨日，县家百里亦他乡。换符祀灶聊随俗，自叹閒官反学忙。
次仲实咏雪
作者：吴俨
朝代：明

六花莫认作飞霜，疋练谁家有许长。当午渐疏知避日，迎风不下欲循墙。太平有意先呈瑞，轻薄何须更学狂。莫与梅花较优劣，纵多一出已输香。
次前韵荅吕太常
作者：吴俨
朝代：明

公负诗中一世豪，朝吟暮咏未言劳。衰年莫作青年看，小隐还输大隐高。夜静灯残蛾扑火，春归花落燕争巢。细评物理应长叹，短发萧萧不耐搔。
次匏庵先生板屋韵
作者：吴俨
朝代：明

达官宜高居，胡为喜卑下。岂是三命余，动欲循墙者。天予固甚丰，自取恒欲寡。何必大厦成，而后虚三瓦。无梁架榱题，无牖饰丹赭。惟有窗隙中，尚能通野马。鬼瞰非所忧，客来可延坐。看云数卷帘，看月疑乘舸。温燠不知冬，通明复宜夏。有书常满床，有酒常满斝。自读仍自斟，高情还自写。岂无数仞堂，得志弗为也。
次匏庵先生煨橘韵
作者：吴俨
朝代：明

白雪枝头蕊，黄金叶底团。既疑为火齐，复认作冰丸。冷热随时改，调和适口难。炉中方就灼，掌上复传看。软比鸡头肉，圆如鹤顶丹。瓤虚还可剖，核小岂容钻。追念致来远，还怜味带酸。殷勤重乡味，常贮水晶盘。
次匏庵先生版屋韵
作者：吴俨
朝代：明

达官宜高居，胡为喜卑下。岂是三命馀，动欲循墙者。天予固甚丰，自取恒欲寡。何必大厦成，而后虚三瓦。无梁架榱题，无牖饰丹赭。惟有窗隙中，尚能通野马。鬼瞰非所忧，客来可延坐。看云数捲帘，看月疑乘舸。温燠不知冬，通明复宜夏。有书常满床，有酒常盈斝。自读仍自斟，高情还自写。岂无数仞堂，得志弗为也。
次吕太常赏牡丹韵
作者：吴俨
朝代：明

浅红深绿自相承，妆靓何劳粉黛凝。种自洛阳城里乞，诗从长庆后来增。若誇国色应无敌，欲殿春光恐未能。只此尚嫌花富贵，不须更染碧金棱。
次国贤韵送浃侄
作者：吴俨
朝代：明

城东水竹有新居，尽是前人手泽馀。群从中间惟汝长，百年谱牒至今虚。北来暂假朝天梦，南去还看种树书。行役到家应自乐，风波渺渺更愁予。
次守溪少宰夜饮韵
作者：吴俨
朝代：明

妙句曾题邴曼容，至今什袭未开封。袖中怀刺羞频谒，马上趋朝喜暂逢。仕宦心轻今更懒，登临兴在老尤浓。洞庭湖水东山路，杖屦何时得远从。
次师惟明韵
作者：吴俨
朝代：明

西湖岸东畔，上有故人居。会数常凭梦，情真少寄书。直钩聊作钓，大泽岂忧鱼。试问寒潭月，年来虚不虚。
次敬所少宰赠傅北潭韵
作者：吴俨
朝代：明

重重烟树数家村，王事何须与客论。老鹤风前声更远，孤松雪后色长存。万言不尽明公意，一饭难忘圣主恩。今日鸡泉东咫尺，草亭聊尔寄乾坤。
次杭方伯寿日韵
作者：吴俨
朝代：明

梅花长自占先春，一度相看一度新。投绂正当垂老日，归家犹是未閒身。雪晴风煖笙歌细，弟劝兄酬礼数频。试问尊前称寿者，几人谷日是生辰。
次白岩西亭韵
作者：吴俨
朝代：明

橘中妙理不容谈，帘外青山自可耽。鸟度方塘归瞑树，风吹急雨洗朝岚。诗章立就公何敏，酒令方严我不堪。回首故园无百里，对人休唱望江南。
次白岩韵
作者：吴俨
朝代：明

江壖潮落水痕深，江岸楼高近十寻。云鸟影从窗外度，水龙声在树头吟。空林雨过无三伏，石窍风来有八音。自古国谋多野获，不妨乘兴数登临。
次石田观画韵
作者：吴俨
朝代：明

锦标玉轴家家重，任耳人多任目稀。鉴藻要知颠末在，丹青只论古今非。山居幽寂柴门迥，溪渚萧条野鹜飞。忽忆平南渡江日，仓黄七帖尚藏衣。
次荅泾川
作者：吴俨
朝代：明

每读新诗意戄如，虹光连夜贯吾庐。山东群盗无宁日，海内何人有定居。三尺尚存腰下剑，一编不废案头书。高轩来日能相过，玉屑霏霏听绪馀。
次西涯假山韵
作者：吴俨
朝代：明

秋深病起强登台，不倩人扶亦壮哉。怪石立当狂客拜，新题还待醉翁来。空岩泉落琴初奏，断壁云生锦未裁。谁道冈峦真是假，层层叠叠似天开。
汪海云为骖儿画白鸡鲜洁可爱戏题一绝
作者：吴俨
朝代：明

菊丛东畔石阑西，素质天然不染泥。玉漏未残天未晓，莫教轻易草间啼。
沙河道中次周检讨韵
作者：吴俨
朝代：明

微风无力可飞沙，天气如春自可嘉。勒马问途将几里，入门留客是谁家。叉鱼滩浅冰初合，射雉林深日渐斜。遥望万山环拱处，六陵尚有五云遮。
浴凫
作者：吴俨
朝代：明

仙人王子乔，旧赐上方履。双双化飞凫，翱翔云霄里。吾凫居水中，只影不相比。春风杨柳堤，秋月芙蓉渚。新蒲细藻间，浮游复容与。朝在河之洲，暮宿渭之涘。孰云两胫短，竟不致千里。天然性好洁，日日浴不已。非是惜奇毛，不屑受泥滓。彼为稻粱谋，唼喋祸所倚。吾自爱吾凫，网罗知免矣。
海云又为驷儿写赤鸡形差小而有文复戏题一绝
作者：吴俨
朝代：明

绛帻低低距未长，自知不入斗鸡场。宋公相对谈玄处，应有旁人拟凤凰。
渡口晓行
作者：吴俨
朝代：明

晓色苍苍暑气平，绿杨深处有人行。百年沙岸随流徙，五夜风帆趁月明。归客未能离北土，野禽先解学南声。浊流到此应穷尽，遥记清源是驿名。
游功德寺次朝文韵二首
作者：吴俨
朝代：明

登高俯视乱山低，山势如攒万马蹄。石壁倒悬霄汉外，玉泉斜注寺桥西。龙从千尺渊中卧，僧向三叉路口迷。习习香风携满袖，却疑骑马过苏堤。野寺门前信马过，莫将尘土涴烟萝。云蒙山顶晴犹雨，月浸潭心水不波。青杏子垂珠蓓蕾，紫藤花发锦曼陀。诗人兴在留衣外，石壁新题不厌多。
游功德寺次朝文韵二首·其一
作者：吴俨
朝代：明

登高俯视乱山低，山势如攒万马蹄。石壁倒悬霄汉外，玉泉斜注寺桥西。龙从千尺渊中卧，僧向三叉路口迷。习习香风携满袖，却疑骑马过苏堤。
游功德寺次朝文韵二首·其二
作者：吴俨
朝代：明

野寺门前信马过，莫将尘土涴烟萝。云蒙山顶晴犹雨，月浸潭心水不波。青杏子垂珠蓓蕾，紫藤花发锦曼陀。诗人兴在留衣外，石壁新题不厌多。
游土山寺用前韵
作者：吴俨
朝代：明

倦向双林欲解衣，入门何暇问禅机。叉鱼稚子持竿去，卖药山僧负米归。松径月明樵唱远，竹林风细磬声微。归来舆皂心偏急，遥望重门步若飞。
游天竺
作者：吴俨
朝代：明

佛国谁闻有此山，幽深彷佛类商颜。鸟归故道如相引，云起前岑自不閒。月落钟鸣僧入定，风吹酒醒客忘还。峰头何处飞来石，长锁松筠第一关。
游观音阁二首
作者：吴俨
朝代：明

石壁临无地，江流激有声。樯乌依岸宿，水鸟避人行。日度松阴转，风来暑气平。要知形胜在，历历问山名。极目江波阔，惊心沙岸摧。倚岩谁搆阁，断石自封苔。水鸟随潮去，风帆逆浪来。江山千古恨，尽付掌中杯。
游观音阁二首·其一
作者：吴俨
朝代：明

石壁临无地，江流激有声。樯乌依岸宿，水鸟避人行。日度松阴转，风来暑气平。要知形胜在，历历问山名。
游观音阁二首·其二
作者：吴俨
朝代：明

极目江波阔，惊心沙岸摧。倚岩谁搆阁，断石自封苔。水鸟随潮去，风帆逆浪来。江山千古恨，尽付掌中杯。
湘水飞云为徐廷用主事赋
作者：吴俨
朝代：明

湘水有白云，飞飞无定止。朝从水东生，暮向水西起。东西浩无涯，要不离湘涘。游子在长安，去湘八千里。望云云不知，吾寄吾思耳。他山岂无云，吾亲不在彼。湘水岂不遥，白云长恋此。朝暮望不休，变化安可拟。或薄如轻绡，或积如结绮。或碎如衣穿，或乱如旗靡。或如鸟翼张，或如鱼鳞比。或如马脱衔，或如车就轨。或如神仙人，冠服尽奇诡。或如礼法士，弁冕而端委。郁郁复纷纷，千里犹尺咫。高山不碍目，况乃隔城垒。愿言借长风，吹我渡湘水。长风软无力，不能移步跬。愿言随飞鸿，直入湘云里。飞鸿有长翮，我乃无短羽。望之若可亲，即之又不迩。何日得依云，不以望为喜。我作飞云篇，聊以代陟屺。
灵寿杖为罗进士父赋
作者：吴俨
朝代：明

尝闻灵寿杖，似竹还非竹。天然合尺度，而自有节目。汉庭赐孔光，不称三公服。今归罗隐君，始脱泥涂辱。暂曳过崆峒，终携入盘谷。扶颠与持危，要不藉僮㒒。赤藤苦不坚，桃竹颇类俗。草木若有知，安能不羞缩。但恐君力强，弃置倚墙屋。蛟螭见光怪，雷电时相逐。
灵寿杖为罗进士父赋
作者：吴俨
朝代：明
体裁：古风

尝闻灵寿杖，似竹还非竹。天然合尺度，而自有节目。汉庭赐孔光，不称三公服。今归罗隐君，始脱泥涂辱。暂曳过崆峒，终携入盘谷。扶颠与持危，要不藉僮仆。赤藤苦不坚，桃竹颇类俗。草木若有知，安能不羞缩。但恐君力强，弃置倚墙屋。蛟螭见光怪，雷电时相逐。
环山楼为陈太仆瑞卿作
作者：吴俨
朝代：明

滁阳新起见京楼，楼外青山绕四周。春意自催禽鸟乐，浮云不记古今愁。树笼月色千家暝，松度风声万壑秋。莫道诸峰能掩闭，举头西望是皇州。
用前韵戏柬徵伯
作者：吴俨
朝代：明

五云溪傍太湖阴，不藉三江远作襟。谁说市朝成大隐，要知父子本同心。石能攻玉皆为砺，水可容舠即是深。何事卜邻无一语，疑君未欲听南音。
用卜居韵邀国贤赏雪
作者：吴俨
朝代：明

密云千里夜同阴，有客相邀话素襟。凝结固知由地力，丰登谁识是天心。纸窗外借三分白，瓦陇中铺一尺深。五鼎待君同下箸，莫劳终日听车音。
用守溪韵送俭弟
作者：吴俨
朝代：明

布衣相见又空还，好去留心几格间。无月读书方就寝，有诗题石始登山。下帷董子宁思佚，运甓陶公不爱閒。自恨青春皆浪过，于今为尔惜红颜。
用韵荅白岩
作者：吴俨
朝代：明

谁说东迁意不如，青山重叠绕吾庐。可怜京国繁华地，还似江村水竹居。蛛网未应封笔砚，燕泥偏欲涴琴书。愿公广厦成千万，大庇穷人喜有馀。
用韵赠沈寿卿
作者：吴俨
朝代：明

吴人相对共吴音，须信侬心即若心。旅馆今宵看月色，故园何日醉花阴。门前不厌频来客，囊里犹存旧赐金。吟得新诗宜自爱，莫教轻易与鸡林。
登鸡鸣塔次白岩二首
作者：吴俨
朝代：明

浮屠高倚石头城，不信慈恩独擅名。万里空濛看雁过，一声咿喔听鸡鸣。长江细浪添春雨，半壁斜阳弄晚晴。搔首问天知不远，碧云深处有人声。宝轮矗矗倚天高，拾级相从岂惮劳。东望风烟连鲁国，西来云雨失临皋。烦公倚壁题名氏，容我凭栏散郁陶。铃语听来浑不识，恍疑江外落春涛。
登鸡鸣塔次白岩二首·其一
作者：吴俨
朝代：明

浮屠高倚石头城，不信慈恩独擅名。万里空濛看雁过，一声咿喔听鸡鸣。长江细浪添春雨，半壁斜阳弄晚晴。搔首问天知不远，碧云深处有人声。
登鸡鸣塔次白岩二首·其二
作者：吴俨
朝代：明

宝轮矗矗倚天高，拾级相从岂惮劳。东望风烟连鲁国，西来云雨失临皋。烦公倚壁题名氏，容我凭栏散郁陶。铃语听来浑不识，恍疑江外落春涛。
皋湘书屋次西涯韵为敬所阁老作
作者：吴俨
朝代：明

碧栏朱槛俯沅湘，不比长沙隔异乡。江上水清鱼可数，径边霜冷菊偏香。钩帘静爱青山近，抚卷閒知白昼长。昨夜客窗真梦见，海阳云树晚苍苍。
砚瓦墩为周仲鸣作
作者：吴俨
朝代：明

孰移龙尾晋陵来，风卷波涛翠作堆。高树恍疑为象管，薄云遥认作松煤。春泉不洗千年垢，秋藓常封数尺台。形胜眼前人未识，久藏榛莽待君开。
示园丁
作者：吴俨
朝代：明

为我先营养老资，青青双鬓欲成丝。赏花壮日心犹在，抱瓮当年力已衰。园小不宜遗地力，春深切勿后天时。绿阴如幄花如锦，应共佳宾醉玉卮。
示骥儿
作者：吴俨
朝代：明

未尝糠覈体何肥，空有便便腹十围。但愿吾儿勤苦学，何愁清瘦不胜衣。梦寐分明在碧山，涧泉深处洗尘颜。从来只说休官易，今日谁知退亦难。
示骥儿·其一
作者：吴俨
朝代：明

未尝糠覈体何肥，空有便便腹十围。但愿吾儿勤苦学，何愁清瘦不胜衣。
示骥儿·其二
作者：吴俨
朝代：明

梦寐分明在碧山，涧泉深处洗尘颜。从来只说休官易，今日谁知退亦难。
秋夜雨止风作
作者：吴俨
朝代：明

秋阴初散雨初晴，飒飒西风夜有声。梦绕五云溪上路，不知身在石头城。
秋江一棹
作者：吴俨
朝代：明

万里长江一镜平，空林落叶战秋声。孤舟不畏归来晚，已见沙头候火明。
立夏日郊行约介夫先生不至
作者：吴俨
朝代：明

春光才尽落花稀，追补春游尚未迟。满地绿阴如布席，扑人飞絮似撩诗。便先数日有何好，再后几时无此奇。笑杀城东草玄者，独眠高阁未曾知。
立春后二日通宵不寐天明乃梦到家
作者：吴俨
朝代：明

平生性懒长贪睡，何事春宵睡未浓。作意不看残夜月，清心又听五更钟。夜无好梦随双蝶，眉有閒愁蹙两峰。合眼朝来到乡社，满溪春草绿茸茸。
竹居为子雨父赋
作者：吴俨
朝代：明

结庐在深巷，濒水仍栽竹。岂无閒隙地，可种奇花木。恶彼竞春妍，爱此凌寒绿。主人好藏书，架插三万轴。挟册就清阴，自课诸郎读。业成献琅玕，万言犹未足。杀青日无虚，坐见长林秃。
纪梦
作者：吴俨
朝代：明

灵椿彫落已多时，犹记当年涧壑姿。昨夜梦中真想见，分明月影过南枝。大椿不驻八千秋，空使孤儿日日愁。独有当时枝上月，至今还照屋西头。
纪梦·其一
作者：吴俨
朝代：明

灵椿彫落已多时，犹记当年涧壑姿。昨夜梦中真想见，分明月影过南枝。
纪梦·其二
作者：吴俨
朝代：明

大椿不驻八千秋，空使孤儿日日愁。独有当时枝上月，至今还照屋西头。
臂痛渐愈次张东海韵
作者：吴俨
朝代：明

三时臂痛一时瘳，冠帻依然又上头。病脱偶逢医国手，功成全藉醉乡侯。钟山高处凭栏望，淮水东偏载月游。酒思诗情浑不减，临池兴复似前不。
舣舟蜀山候沈石田晨起闻已过怅然赋此
作者：吴俨
朝代：明

自到衰年常懒出，终朝何事坐江干。桂桡兰桨留黄渎，茗碗薰炉对蜀山。无柰寂寥呼晚酌，可堪风雨作春寒。相迎三日还相失，始觉人生会面难。
船窗对月
作者：吴俨
朝代：明

船窗看月出，光彩射人眸。水底鱼龙避，林间魍魉愁。影分云外树，波动驿边楼。五月江湖上，萧然似早秋。
荷花灯
作者：吴俨
朝代：明

分明玉井小芙蕖，高盖亭亭出翠微。暂借东风开紫焰，不愁清露落红衣。六郎自怪年年热，妃子应怜步步非。笑杀诗人看不厌，夜深更仆尚忘归。
西望泰陵恭赋
作者：吴俨
朝代：明

北斗杓西是泰陵，小臣瞻拜泪填膺。功高尧舜曾无忝，道在诗书可并称。遏密岂知闻四海，太平何必见三登。词林老宿心思竭，欲绘乾坤恨未能。
西涯宅观梅花
作者：吴俨
朝代：明

东风聊借一枝春，特慰巡檐索笑人。花比去年香不改，诗从今日思尤新。旧传傅老能调鼎，近许逋仙为卜邻。忽忆故园千树雪，无由独步大江滨。
观史黄门莲叶砚有感
作者：吴俨
朝代：明

石莲不信世人栽，太华峰移一瓣来。高洁岂为盛酒器，坚贞长傍读书台。纵然剥落伤全璧，犹胜沈埋卧绿苔。寄语黄门好收护，玉函珍重莫频开。一叶芙蕖翰墨香，百年故物藉珍藏。换鹅人去遗书在，瘗鹤铭存旧迹亡。承露尚堪毛颖饮，含污不怪客卿狂。皂囊疏草常咨尔，未敢淹留在玉堂。
观史黄门莲叶砚有感·其一
作者：吴俨
朝代：明

石莲不信世人栽，太华峰移一瓣来。高洁岂为盛酒器，坚贞长傍读书台。纵然剥落伤全璧，犹胜沈埋卧绿苔。寄语黄门好收护，玉函珍重莫频开。
观史黄门莲叶砚有感·其二
作者：吴俨
朝代：明

一叶芙蕖翰墨香，百年故物藉珍藏。换鹅人去遗书在，瘗鹤铭存旧迹亡。承露尚堪毛颖饮，含污不怪客卿狂。皂囊疏草常咨尔，未敢淹留在玉堂。
观国趋庭送介夫乃弟
作者：吴俨
朝代：明

谁似君家父子贤，一门圭组自相传。过庭便可询奇字，侍寝犹能问太玄。红日举头天尺五，白云回首路三千。伯兄此别应多恨，梦里何时见惠连。
观梅次西涯韵
作者：吴俨
朝代：明

带雪移来竹外枝，藏深犹恐或伤之。百花头上应先发，二月江南已过时。莫向高楼吹玉笛，秪宜东阁赋新诗。广平纵使心如铁，相对宁辞酒满卮。
誉竹
作者：吴俨
朝代：明

勿谓吾竹瘦，竹瘦形乃奇。潜龙月下影，老鹤风前姿。云丘有帝竹，其种舜所遗。一节可为船，维楫将安施。况我未眼见，传闻犹可疑。何如此瘦竹，真作俗士医。挺挺若骨立，森森如直鳍。万古孰同节，西山饥伯夷。
请同年诸公过院中斋宿
作者：吴俨
朝代：明

玉堂近在凤楼东，长见文光驾綵虹。中夜不妨迎敕使，故人尤便递诗筒。向阳树得春光早，临水窗涵日影红。何事欲居萧寺里，撞钟击鼓听谈空。
请柴墟赏紫牡丹
作者：吴俨
朝代：明

十年前赏旧花栏，幸喜重来得饱看。谩插藩篱防折损，欲留富贵补酸寒。竹笼无藉青丝菜，画省应怜紫玉盘。明日花前须尽醉，一番风雨一凋残。
诸公以丝瓜诗韵险复赋一首
作者：吴俨
朝代：明

不向东陵学种瓜，偶携一本自邻家。苞中未见青丝缕，架上先看满眼花。双实交加垂晓露，数茎蟠结挂秋蛇。天寒百卉凋零后，老蔓青青更茁芽。
谒刘谏议祠
作者：吴俨
朝代：明

萧萧风木古祠前，千载英灵尚凛然。锐意一言能悟主，岂知无力可回天。寒蝉抱树何由化，冻雀争枝未肯还。溪涧绝无蘋藻在，不妨一勺荐甘泉。
谕骥儿二首
作者：吴俨
朝代：明

交游零落少知音，骥子须当识我心。盛酒盆埋红杏底，采莲舟系绿杨阴。梅开溪上千株雪，橘熟霜前满树金。终日击鲜应溷汝，行厨多只在山林。眼底何人是赏音，老年心异少年心。春深倚杖听莺语，日午移床就竹阴。倒屣自迎门外客，买山无藉橐中金。平生所爱惟柑橘，归日须看绿满林。
谕骥儿二首·其一
作者：吴俨
朝代：明

交游零落少知音，骥子须当识我心。盛酒盆埋红杏底，采莲舟系绿杨阴。梅开溪上千株雪，橘熟霜前满树金。终日击鲜应溷汝，行厨多只在山林。
谕骥儿二首·其二
作者：吴俨
朝代：明

眼底何人是赏音，老年心异少年心。春深倚杖听莺语，日午移床就竹阴。倒屣自迎门外客，买山无藉橐中金。平生所爱惟柑橘，归日须看绿满林。
谢汝砺惠橘次韵
作者：吴俨
朝代：明

百颗匀圆远寄将，青虬小卵半涂黄。诗人莫作多酸恨，采日应知未著霜。
贺屠冢宰乃翁封少保
作者：吴俨
朝代：明

垂垂白发碧方瞳，五见封章到浙东。今日海滨无二老，古来林下少三公。康强疑是神仙侣，宽厚犹存长者风。莫道松窗真遁世，权衡人物是谁功。
贺陈方伯生子
作者：吴俨
朝代：明

六十年馀始弄璋，熊罴先已兆祯祥。高门蓬矢春生影，老蚌明珠夜吐光。别鹄暗怜商穆子，传家翻笑蔡中郎。从知瓜瓞宜秋圃，清露瀼瀼百尺长。
赞皇凌训导书至感叹有作
作者：吴俨
朝代：明

寒灯寂寞夜窗虚，谁信官居似客居。俸薄未能供伏腊，道存应不废诗书。燕山北去梅花少，易水西来雁影疏。莫道玉堂霄汉上，故人无力荐相如。
赠浃侄
作者：吴俨
朝代：明

家有二顷田，负郭仍膏腴。城有五亩宅，绕屋皆桑榆。客来一斗酒，不则饭一盂。僮奴足使令，而不亲樵苏。高眠日晏起，州县无追呼。试问举族间，尽有此乐无。
赠瀚侄
作者：吴俨
朝代：明

白屋无遗业，青年自立家。众皆称汝俭，我独恶人奢。客到惟供茗，春来不种花。有田仍负郭，著意树桑麻。春夜寒犹峭，门前雪更深。老予尝独坐，谢子远相寻。共说耕田乐，能谙聚族心。大家聊自足，何用积黄金。
赠瀚侄·其一
作者：吴俨
朝代：明

白屋无遗业，青年自立家。众皆称汝俭，我独恶人奢。客到惟供茗，春来不种花。有田仍负郭，著意树桑麻。
赠瀚侄·其二
作者：吴俨
朝代：明

春夜寒犹峭，门前雪更深。老予尝独坐，谢子远相寻。共说耕田乐，能谙聚族心。大家聊自足，何用积黄金。
迁居后泾川以诗见惠因次韵
作者：吴俨
朝代：明

莫因四壁笑相如，自愧无能称此庐。避雨暂为终日计，痴儿便拟百年居。酒酣夜卧窗前月，睡起朝翻架上书。正苦炎蒸侵病骨，可堪凤历数归馀。
过歌风台
作者：吴俨
朝代：明

项蹶嬴颠四海平，更思壮士作长城。岂知产禄初萌蘖，应恨韩彭已就烹。富贵渐生亡国态，英雄偏重故乡情。风云不作歌声歇，日暮惟闻鸟雀声。
过淮用渡口韵
作者：吴俨
朝代：明

雨收风定水波平，画桨双敲自在行。到处酒帘迎棹舞，几船渔火隔江明。峰头柳乱旌旗影，水底蛙喧鼓吹声。屈指过淮今八度，津人相见亦知名。
送万克修归省
作者：吴俨
朝代：明

婺星错落照慈闱，趁此秋风月夜归。旧日斑衣犹在笥，一番起舞一光辉。含毫且勿赋秋声，共看新秋新月生。一点清光虽似小，绝胜十五后来明。
送万克修归省·其一
作者：吴俨
朝代：明

婺星错落照慈闱，趁此秋风月夜归。旧日斑衣犹在笥，一番起舞一光辉。
送万克修归省·其二
作者：吴俨
朝代：明

含毫且勿赋秋声，共看新秋新月生。一点清光虽似小，绝胜十五后来明。
送万生润
作者：吴俨
朝代：明

至日关将闭，明朝客欲归。一身依棘寺，百里问庭闱。水落溪声静，霜寒树影稀。故乡如问我，老病不胜衣。
送三弟东归
作者：吴俨
朝代：明

灯前相对一尊同，衰颊那知是酒红。醉后已忘离别恨，楼头又听叫霜鸿。东篱秋菊试新黄，江岸蒹葭未著霜。路入故乡三百里，遥看雁影落横塘。
送三弟东归·其一
作者：吴俨
朝代：明

灯前相对一尊同，衰颊那知是酒红。醉后已忘离别恨，楼头又听叫霜鸿。
送三弟东归·其二
作者：吴俨
朝代：明

东篱秋菊试新黄，江岸蒹葭未著霜。路入故乡三百里，遥看雁影落横塘。
送严州赵推官
作者：吴俨
朝代：明

百年琴鹤不须携，两袖清风拂钓矶。昼静讼庭芳草合，春深山馆落花稀。邻封佩犊人犹在，阖境飞刍卒未归。安得家家千树漆，不愁无食与无衣。
送仲惟馨
作者：吴俨
朝代：明

东风捲地落花残，倦鸟应知息羽翰。春雨足时初试屐，青山好处一凭阑。药笼旧蓄三年艾，金鼎新成九转丹。医国医民心未巳，可能高枕卧江干。
送伍朝信省祖
作者：吴俨
朝代：明

记得嬉游大父前，分甘膝上是何年。朗陵老去思荀彧，灵运归来拜谢玄。新制綵衣初试舞，旧骑竹马尚依然。碧桃花下称觞处，更祝灵椿寿八千。
送体斋先生省祭
作者：吴俨
朝代：明

学士归来扫墓田，天风特为舞松杉。盐梅久待调商鼎，版筑犹思在傅岩。墓左丰碑仍旧额，祠中木主换新衔。碧山不是流连地，颙望春江挂锦帆。
送充道乃兄某南归
作者：吴俨
朝代：明

友于一见即成别，不欲缁尘上素衣。霜信似催鸿雁去，月明如送鹡鸰归。官河冰合来时路，江渚烟迷旧钓矶。又恐移文先有在，不容重采北山薇。
送凌志学
作者：吴俨
朝代：明

君性巧过人，乃自谓养拙。岂恶人间世，纷纷学奸谲。行拙常欲方，言拙常欲讷。出门拙何为，不学事干谒。北窗日高眠，诗书自怡悦。文格不随时，自笑肱三折。朅来试校职，就补赞皇缺。但得禄代耕，莫问官冷热。况此函丈间，论议皆时哲。春乘帐下风，夜立门前雪。岂无恶巧者，为拙传衣钵。
送列县丞致仕
作者：吴俨
朝代：明

行囊不办买山资，问我先求赠别诗。有子入官心自足，任人生谤怒何为。门前旧种千竿竹，屋后新开五亩池。宾客未来风日好，乘閒独钓大江湄。
送刘衡仲宰浚县
作者：吴俨
朝代：明

此地曾回墨子车，君行切莫更踌蹰。旧时风俗多酣酒，今日人家半读书。野外劝耕春雨足，帘前听讼晓星疏。严君治县应留谱，善政先看视篆初。
送华文光下第南还
作者：吴俨
朝代：明

上林花木乱纷披，正是东风力软时。群蝶漫教争落絮，灵乌直欲占全枝。侧身归去何妨远，整翮重来未当迟。万里云霄须自惜，弋人谁识羽毛奇。
送南京张学士先生
作者：吴俨
朝代：明

东白文章旧有声，金縢国史诰初成。南都命下新承宠，九月秋高始启行。铃索不愁深夜警，官衔犹带北门清。石头城外秦淮口，一片轻帆挂月明。
送吴先生恕
作者：吴俨
朝代：明

落木萧萧动客情，寒砧又起助秋声。逐南飞雁过江去，望北固山驱马行。赠别诗多囊橐重，关心事少往来轻。到家松菊浑无恙，稚子牵衣一笑迎。
送周生楷
作者：吴俨
朝代：明

千里寻师到石头，思乡忽上仲宣楼。道逢二鸟人争羡，赋就三都志未酬。江上芙蓉花试雨，岸边杨柳叶惊秋。归帆好趁东风便，昨夜高堂梦远游。
送唐黄门
作者：吴俨
朝代：明

国计劳神算，边储辍从臣。回头青琐近，随路綵衣新。庾岭风迎节，清湘月照人。此行成万里，樽酒莫辞频。
送孙少卿
作者：吴俨
朝代：明

殿头供奉老鸿胪，心欲求閒过旧都。月请俸钱真不薄，春游山水自堪娱。礼成为奏三年绩，家近浑无百里途。明日玉阶仙仗外，也应随众效嵩呼。
送守溪乃兄世隐东归
作者：吴俨
朝代：明

难弟归来兄亦归，高堂齐著老莱衣。洞庭金橘霜前熟，笠泽银鱼雨后肥。伐木有声来户牖，采薪无伴扣岩扉。山边水次逢人语，莫道长安是与非。
送将乐李大尹熙考满还任
作者：吴俨
朝代：明

分符远在剑溪旁，荐疏尝闻奏建章。令尹每称民朴鲁，闾阎惟说吏循良。桑枝带雨村村绿，麦穗连云处处黄。归向石头城下过，还将治绩报高堂。
送引之黄门两广勘事
作者：吴俨
朝代：明

一别成万里，此怀良黯然。鸟声人语杂，山色水光连。禦瘴常携药，调琴更解弦。清风盈两袖，千古激贪泉。
送张亚卿进万寿表分得秋字
作者：吴俨
朝代：明

一尊酒饯小瀛洲，明日神京拜冕旒。云为从龙归北去，水因朝海向东流。清风到处迎仙旆，好雨随时送客舟。万口山呼意难尽，独将金镜续千秋。
送张大尹
作者：吴俨
朝代：明

青山重叠护城楼，城下人家瞰碧流。地尽耕桑民尚困，境多盗贼吏多愁。分符未报三年政，捧檄先怀百里忧。为问袁公何德化，至今血食未曾休。
送张朝敬下第
作者：吴俨
朝代：明

春闱漫说得人多，麟凤依然漏网罗。天与奇毛终奋迅，我怜逸足暂蹉跎。思鲈莫认为张翰，抱璞谁知是卞和。明日西风江上路，芙蓉花影荡秋波。
送当涂张教谕子充表弟
作者：吴俨
朝代：明

中表文章百炼金，逼人惊尔气骎骎。偶然名落书金榜，赢得官清比翰林。伏枥可能忘远志，短檠犹自识初心。明朝捧檄江城去，采石矶边水正深。
送徐三母舅
作者：吴俨
朝代：明

我观天下人，一一皆有母。独我无母儿，少小依诸舅。朅来幸长成，恒不侍左右。微官远乡闾，薄禄恋升斗。舅从江南来，出迎急奔走。扶掖上高堂，百拜九顿首。开樽呼小童，具馔命新妇。婴儿喜牵衣，效我前为寿。岂是骨肉情，天然知所厚。欢声动比邻，自卯饮至酉。人生百年中，此乐良不偶。舅呼我来前，我乐汝知不。见汝犹见娣，意岂在樽酒。乐极翻成悲，又恐别不久。秋风吹薄衣，斜阳挂衰柳。恨无鲁阳戈，匆匆遽分手。昔日渭水阳，今朝潞河口。世异情不殊，所乏惟琼玖。
送徐二母舅
作者：吴俨
朝代：明

箫鼓喧喧满画船，路人遥指作神仙。居家不必千金产，赡族先分二顷田。云影倒流歌扇底，燕雏轻拂舞筵前。谁知元舅长相忆，夜夜池塘梦惠连。
送徐子仁
作者：吴俨
朝代：明

两袖披披兴浩然，儿童多识是髯仙。搜奇二酉云生履，览胜三江月满船。无处不为诗债苦，有时还向酒家眠。到头怀土心难遣，此日登楼忆仲宣。
送徐州苏指挥致仕
作者：吴俨
朝代：明

六十年来万虑轻，眼前无物更关情。砀山草绿春归马，泗水风寒夜洗兵。野外懒窥烽火影，帐前愁听鼓鞞声。独怀圣主恩难报，尺籍长留子姓名。
送房参将
作者：吴俨
朝代：明

父子亲曾授六韬，十年不试怒冲霄。参戎新沐君王宠，万里宁辞道路遥。浔水月明烽火熄，苍梧云破瘴烟消。功成会见封侯日，宣政门前插左貂。
送李亚卿致仕
作者：吴俨
朝代：明

才看平寇归台省，又见投簪出国门。报主有心身尚健，论兵无地舌空存。青山梦与红尘隔，绿野词从白雪翻。归路正当春景暮，东风江上落花繁。
送李司徒
作者：吴俨
朝代：明

南国佳山水，悤悤未遍游。栖霞聊试屐，静海暂停舟。道梗谁能进，身轻不用忧。劝公无入险，一月住扬州。
送李子阳归省
作者：吴俨
朝代：明

自将心事奏枫宸，不比寻常爱乞身。清夜偶成炊臼梦，白头还忆倚闾人。旌旗压捺潮声小，樽酒招呼月色新。问罢起居还就道，东风莫恋碧山春。
送李孟寅下第
作者：吴俨
朝代：明

长安已误看花期，千里乡园有梦思。贫乏故人同卧起，萧条官道独凄其。云飞每恨青山隔，水涸长嫌画舫迟。试问长年何日到，芙蓉秋水未开时。
送李宗渊南还
作者：吴俨
朝代：明

文采风流阮步兵，穷途犹负少年英。诗因失意长怀愤，客未深知懒出迎。万里空怀投笔叹，一时谁识弃繻生。醉边离恨都消尽，又听莺啼四五声。
送李希贤浙江提学
作者：吴俨
朝代：明

十年高卧玉堂寒，今日方辞苜蓿盘。冠似惠文非法吏，职居廉访却儒官。芙蓉江上迎旌节，鹰隼秋深振羽翰。便道过家无百里，重闱尤喜问平安。
送李府丞乃兄某
作者：吴俨
朝代：明

新年莫恨客中过，未有春风到薜萝。池草自成非梦得，塞鸿行断奈愁何。今宵对月同尊酒，明日中流起棹歌。千里相思定何处，夜深独卧翠岩阿。
送李德崇
作者：吴俨
朝代：明

一别二十年，颜面尚如旧。岂惟不改颜，长贫能固守。自烹阳羡茶，旋酌金陵酒。聊以叙契阔，为问当时友。半死半漂零，所馀惟某某。增予感慨怀，停杯复低首。翻思天地间，万物无不朽。人比物虽灵，安得与天久。弃置且勿言，君姑酌大斗。
送李德馨司训饶州
作者：吴俨
朝代：明

白也诗豪复酒豪，云孙今日更风骚。朝成百韵才犹郁，暮饮千觚兴转高。禄可代耕宁怨薄，职当授业敢言劳。秋风彭蠡洲前醉，笔底翻翻滚翠涛。
送杨中书代父扫墓
作者：吴俨
朝代：明

办装曾见赐千缗，乘传何烦更问津。禋祀本承明主意，出门非爱远游人。长亭客散车尘暗，旧陇春回树色新。今日故乡谁不羡，凤池相继掌丝纶。
送段惟勤宰新城
作者：吴俨
朝代：明

龚黄卓鲁是何人，千载令人仰后尘。宁拙催科书下考，莫由捷径问通津。公门似水谁嫌简，马骨如山始信贫。三尺待君来执法，触邪还见廌冠新。
送汪海云
作者：吴俨
朝代：明

浮溪之后见斯人，意广才高志未伸。愁对落花先置像，喜看脩竹为传神。轻帆欲去常逢雨，久病归来正及春。要识松楸须问我，洛桥西畔石嶙峋。
送沈克寅
作者：吴俨
朝代：明

我视尊翁作少年，尔今头角已崭然。读书好破三千卷，时誉应归尺五天。万里云霄无弱羽，一家衣钵有真传。自来建业由勤苦，莫爱山窗日晏眠。
送沈四舅
作者：吴俨
朝代：明

花外莺啼三两声，坐中有客不胜情。纵令花落春光老，犹向垂杨树底行。
送沈寿卿
作者：吴俨
朝代：明

乡园忽隔三年别，京国俄成八月留。夜雨窗前长对榻，秋风江上又同舟。带围渐觉休文瘦，时事新添季子愁。他日相逢定何处，杏花红满曲江头。
送王世赏云南提学
作者：吴俨
朝代：明

归向沧洲近十春，始持宪节出风尘。干将可合埋藏久，薏苡何妨谤语频。绝塞竞看金马客，雄词惊倒碧鸡神。他年宣室虚前席，应为苍生访旧臣。
送王成宪分韵得带字
作者：吴俨
朝代：明

王君名真愚，恶世多狡狯。千金为卜邻，喜我愚相类。彼此两忘形，送迎嫌琐碎。客或不具冠，主亦不束带。有时呼浊醪，对酌取同醉。殽核随有无，盘飧戒奢忲。古人纵真率，要不过吾辈。君今别我行，拂衣何綷䌨。岂忆秋江寒，鲈肥正堪脍。槜李有青襟，一一待品裁。既无州县劳，亦鲜簿书债。教育得英才，君心岂不快。嗟我愚无徒，独行恐招悔。剩馥与残膏，何由复沾丐。临岐对樽酒，不饮发长嘅。
送田尚书致仕
作者：吴俨
朝代：明

一朝投绂竟何心，爱国惓惓意自深。老去身犹依辇毂，春来梦已在山林。送迎门外无生客，供具囊中有赐金。莫道二疏踪迹远，古人还恐不如今。
送程瑶
作者：吴俨
朝代：明

一夕金风动，飘然振客衣。自知秋尚早，又逐燕先归。水落江流急，天寒树影稀。独怜城上月，不减旧清辉。
送聚上人还普应寺
作者：吴俨
朝代：明

铃语遥遥紫翠间，分明为报远公还。龙施法雨迎新檄，雪作天花散旧山。净土未归飞锡远，清淮初渡木杯閒。从今高卧双松底，便是渊明懒出关。
送苏伯诚由江西改四川提学马上作
作者：吴俨
朝代：明

长空雪霁朔风号，送客方知去客劳。蜀道莫言今日易，庐山还似旧时高。玺书新换增光彩，旌节长悬脱羽毛。试看青襟谁最好，笔头滚滚带春涛。
送董训导思学
作者：吴俨
朝代：明

董子汉大儒，正谊不谋利。君为几代孙，家学尚未坠。下帷诵诗书，世事不挂意。焚膏补日力，汲汲求道义。先达每指云，是必清庙器。安知古鼎彝，不粥今市肆。计偕来京师，再就彤庭试。拜官复儒冠，刀笔耻为吏。月俸纵云薄，尚可供糗糒。何必公与卿，然后可行志。吾知函丈前，亦自有公事。师生论议中，岂独在文字。八闽善人多，春风应远被。象贤古所称，知君谅无愧。
送西宁兵备潘以正
作者：吴俨
朝代：明

五月霜风卷旆旌，六蕃相率道傍迎。只今塞外无烽火，空负胸中有甲兵。校猎平原秋草碧，投壶客舍夜灯明。谁知缓带轻裘者，自是官家万里城。
送西安太守
作者：吴俨
朝代：明

报政归来五马閒，停车随处看青山。旧闻民瘼还重问，新赋诗篇不再删。风送虎符归少华，雨随熊轼过潼关。赵张已去三王远，合置君侯伯仲间。
送邓生下第
作者：吴俨
朝代：明

壮岁才名已不羁，儒冠误子亦多时。从知照乘珠难售，方信千钧弩独迟。夜雨青灯愁客梦，秋风泽国动乡思。何年挟策重来此，折取蟾宫第一枝。
送邦彦学士先生二首
作者：吴俨
朝代：明

散地偏于懒性便，我来君去思悠然。出门是处成三昧，视日何人记八砖。夜静月移花影乱，春深风度鸟声圆。而今每忆当年乐，始信瀛洲别有仙。朝阳门不比春明，别远无过是两京。名姓尚留东观在，官衔不减北扉清。船从白鹭洲边过，马向乌衣巷口行。冠盖几人来送别，独予南望不胜情。
送邦彦学士先生二首·其一
作者：吴俨
朝代：明

散地偏于懒性便，我来君去思悠然。出门是处成三昧，视日何人记八砖。夜静月移花影乱，春深风度鸟声圆。而今每忆当年乐，始信瀛洲别有仙。
送邦彦学士先生二首·其二
作者：吴俨
朝代：明

朝阳门不比春明，别远无过是两京。名姓尚留东观在，官衔不减北扉清。船从白鹭洲边过，马向乌衣巷口行。冠盖几人来送别，独予南望不胜情。
送郧阳太守胡天叙
作者：吴俨
朝代：明

昔日曾过旧草堂，喜闻高论夜联床。东曹初受司徒荐，南国新分太守章。地控三方连陇蜀，水流百折到荆襄。中间待哺知多少，安得人人粟一囊。
送郭大尹鲁瞻
作者：吴俨
朝代：明

山阴未久又朝歌，南北民风竟若何。围带减缘勤抚字，闾阎静为缓催科。棠梨花外双凫下，杨柳阴中匹马过。到处喜迎贤令尹，儿童妇女笑声多。
送陆全卿巡按福建
作者：吴俨
朝代：明

问君头上是何冠，到处能令暑作寒。只恐马前霜易落，荔枝五月未成丹。
送陈子居主政天津收粮
作者：吴俨
朝代：明

粼粼海边庾，积粟半红腐。每岁犹转输，道路日旁午。簸扬随沙尘，漂流任风雨。辛勤千里来，输十不得五。田家米如珠，官仓贱如土。岂是入官人，不知作田苦。今日好分司，岂弟民父母。为国仍为民，岂徒为小补。
送陈黄门父还闽
作者：吴俨
朝代：明

白发新封谏议归，山林岩壑尽光辉。长溪水落滩声静，远岸秋深树影稀。双旆清风迎紫诰，满船红日照斑衣。天恩浩荡应难报，早遣仙郎侍琐闱。
送韩司徒
作者：吴俨
朝代：明

君命临门不敢稽，岁朝就道尚嫌迟。春风前引朝天佩，冬日还留去国思。西北军兴常告乏，东南民力又堪悲。司徒自有生财道，谁谓时艰未可为。
送顾士廉编修父还松江
作者：吴俨
朝代：明

北来南去几多时，怕见缁尘上素衣。斜日城阴千里别，秋风江上一帆归。鲈肥不用思张翰，鹤唳谁将吊陆机。莫怪冠裳苦缠缚，封章早晚到岩扉。
送马太守还任
作者：吴俨
朝代：明

儿童竹马候江边，行路人歌太守贤。淮海两堧皆赤地，合肥一郡自丰年。甘棠树底还听讼，绿柳阴中复课田。太史续书循吏传，芳名合置李离前。
送马学士
作者：吴俨
朝代：明

人间何处是蓬瀛，翰苑相传近玉清。苍藓阶除春雨合，绿槐庭院午风轻。安眠竟夕无宣诏，读史随人有品评。今日长卿仍姓马，又因消渴暂南行。
送高舜穆宰瑞安
作者：吴俨
朝代：明

尝闻陶隐居，烧丹白云岭。所志在神仙，不落死生境。至今岭边人，相传事幽屏。出门见县吏，退避匿形影。君今往治之，顺俗须清静。勿求上官知，而乃事威猛。威猛民不堪，举目视前阱。譬如汲浅井，不烦用修绠。又如煮小鲜，不烦用牛鼎。鼎大火易燔，绠长势难整。清静两言中，味之觉隽永。
送魏都宪
作者：吴俨
朝代：明

奉敕江南仅两年，蜚声已达冕旒前。何人为补中丞缺，此日还将旧政传。贪贿吏惊先解绶，弄兵人散欲耕田。愿公为国持三尺，一岁官应见几迁。
送黄司空
作者：吴俨
朝代：明

昔年冀北公辞我，今日江东我送公。报政岂应如许速，爱君曾有几人同。山因剪伐材将竭，民为徵求力已穷。谁向九重陈至计，班行瞻望老司空。
送龙致仁主政管闸
作者：吴俨
朝代：明

伯高何但省郎才，为有诗名水部来。官驿算无千里远，斗门日放几回开。深春尚拥蓝关雪，未蛰先惊夏泽雷。莫为苦吟留过客，舟行到此已心灰。
邀鹅湖过山庄避暑
作者：吴俨
朝代：明

小洛桥西碧涧长，濯缨不必问沧浪。五湖地阔春无瘴，六月山深夜自凉。池面雨浮菱叶乱，门前风细稻花香。高旌暂住柴门里，音信何愁滞一乡。
邓司徒宅赏菊
作者：吴俨
朝代：明

折得东篱数种花，白衣未到酒须赊。低昂鹤顶迎风舞，零落鹅毛带雨斜。龙脑清贞香不散，御袍端正色偏嘉。司徒宅里频来看，何必陶潜处士家。
邦彦第四和章不至复用韵促之
作者：吴俨
朝代：明

诗人不厌六虫号，奴厌诗筒入递劳。东野久知韩子富，老坡独数柳州高。任教勍敌轻鸡肋，却喜寒林得凤毛。冻砚频烘玄浪涌，小奚误指作溪涛。
重九前一日同王地官德华过袁太守山庄
作者：吴俨
朝代：明

匹马来游五柳庄，主人浑不似柴桑。指天论事知多愤，击钵催诗觉太忙。丹药未成留宿火，菊花将发待重阳。醉中激烈歌声起，不放行云过短墙。
长春轩
作者：吴俨
朝代：明

四时花木绕栏杆，倚杖朝朝带笑看。树㡳清风能却暑，床头新酒可袪寒。地偏客少门长闭，老去心閒梦自安。睡起不知天早晚，碧窗红日正三竿。
闻三弟移居城中喜作
作者：吴俨
朝代：明

城郭依青嶂，门墙带碧流。出游无十里，来往有孤舟。虾菜随时具，诗书不远求。已闻开小阁，何必更高楼。
闻命有喜
作者：吴俨
朝代：明

南北随人有重轻，出门何必问春明。莫言游宦非乡土，须识留都是帝京。色养少酬平日愿，官衔不减旧时清。三千里路看山去，忘却乘舟触热行。
闻李健斋斫窗前双桐诗以唁之
作者：吴俨
朝代：明

斫却青桐树，墙根自少阴。流金日应铄，何物助清吟。
闻渡江诸亲遇险惊叹有作
作者：吴俨
朝代：明

记得江头别，悤悤又一年。船开官渡口，帆落寺门前。不守垂堂戒，翻思彼岸悬。近传消息到，令我意茫然。
闻石田游荆溪欲观予所藏小画以诗迎之
作者：吴俨
朝代：明

画船未泊五云溪，信息先传满邑知。花渐飘零愁置酒，鸟犹啁哳苦催诗。莫忧震泽波涛阔，须信南宫笔画奇。自扫水边山下路，候公杖屦欲追随。
除夕景鸣饷酒戏作小诗奉谢
作者：吴俨
朝代：明

一诗换得两瓶罂，文字年来价渐轻。润笔不知金石例，危词长恐鬼神惊。岁除狂态还依旧，老去浮名敢浪争。明日衣冠随万国，山呼不尽小臣情。
除夜喜丁生饷酒戏用东坡馈岁韵呈景鸣汝砺
作者：吴俨
朝代：明

结发事诗书，常以酒为佐。买书不论钱，得酒宁复货。书多酒满缸，不慕官职大。天寒研生冰，饮剧瓶屡卧。光阴箭脱弦，岂但蚁行磨。不饮复不吟，落莫可能过。送酒两邻翁，对酌相赓和。
集天趣园二首
作者：吴俨
朝代：明

高丘构华屋，物理近人情。止水留云影，微风度鸟声。委泥花有恨，匝地草无名。欲试登山屐，崎岖路不平。爱客频移席，张筵复傍池。酒行常引满，坐久不知疲。风动花增媚，云开石献奇。休文才最富，无藉雨催诗。
集天趣园二首·其一
作者：吴俨
朝代：明

高丘构华屋，物理近人情。止水留云影，微风度鸟声。委泥花有恨，匝地草无名。欲试登山屐，崎岖路不平。
集天趣园二首·其二
作者：吴俨
朝代：明

爱客频移席，张筵复傍池。酒行常引满，坐久不知疲。风动花增媚，云开石献奇。休文才最富，无藉雨催诗。
雨中与沈克寅赏莲二绝
作者：吴俨
朝代：明

红莲花映白莲开，花影交加入酒杯。疑是南威与西子，双双联袂雨中来。西洴溪上万花开，季子门前锦作堆。花笑主人何太俗，秋风将起未归来。
雨中与沈克寅赏莲二绝·其一
作者：吴俨
朝代：明

红莲花映白莲开，花影交加入酒杯。疑是南威与西子，双双联袂雨中来。
雨中与沈克寅赏莲二绝·其二
作者：吴俨
朝代：明

西洴溪上万花开，季子门前锦作堆。花笑主人何太俗，秋风将起未归来。
雪中送李时馨
作者：吴俨
朝代：明

岁暮天寒朔雪飞，故乡有客苦思归。据鞍不觉频呼酒，对灶何妨共燎衣。路比山阴清绝似，人如东郭履全非。健翁久矣无消息，为问年来瘦与肥。
题扇
作者：吴俨
朝代：明

茅屋藏深树，柴门对远山。主人多不出，杖屦得常閒。
题扇寄徐文烱表侄
作者：吴俨
朝代：明

东风力软落花轻，一曲离歌客未行。载酒满船还载月，坐听啼鸟溧阳城。
题新会书屋图
作者：吴俨
朝代：明

百尺江流浸白沙，绿阴深处是谁家。雨催春去少啼鸟，风送晚来多落花。架上古书编甲乙，笔头新语带烟霞。主人素有文园渴，日日浓煎七碗茶。
题林廷振扇
作者：吴俨
朝代：明

前舟泊沙汀，早发不相待。岸口树阴多，天边风色改。抚几对青山，何须更沧海。同时采珠人，今有几人在。
题柳燕
作者：吴俨
朝代：明

深深庭院锁春愁，尽日珠帘不上钩。懒入茅檐定巢垒，暂时飞向柳枝头。
题沈克寅扇
作者：吴俨
朝代：明

功名无捷径，学问有阶梯。夜寝常看月，晨兴每听鸡。要从年少日，思与古人齐。老我犹看镜，衰年更噬脐。
题沈克寅扇
作者：吴俨
朝代：明

绿杨黄鸟试春声，画舫朱帘送客行。醉后不知君别去，醒来犹记溧阳城。
题猫捕蜻蜓图
作者：吴俨
朝代：明

养得狸奴善匿形，閒来花外扑蜻蜓。不知黠鼠浑无忌，白昼徐徐出外庭。
题王宝扇
作者：吴俨
朝代：明

寒梅无意斗春妍，吟到逋翁觉已烦。谁道暗香疏影外，劳君又著五千言。
题画
作者：吴俨
朝代：明

青青百尺松，下有一亩阴。南风吹松枝，拂我膝上琴。一弹猗兰操，再鼓白雪音。馀响入松去，枝头作龙吟。
题画二首 其一 哦松
作者：吴俨
朝代：明

谁言高树独靡阴，六月凉风自不禁。相对可能无一语，含毫为调水龙吟。
题画二首 其二 灌竹
作者：吴俨
朝代：明

远汲清泉溉欲深，童儿那识汝翁心。虞廷六管终须备，不为春来十亩阴。
题画二首·哦松
作者：吴俨
朝代：明

谁言高树独靡阴，六月凉风自不禁。相对可能无一语，含毫为调水龙吟。远汲清泉溉欲深，童儿那识汝翁心。虞廷六管终须备，不为春来十亩阴。
题画屏次国贤韵
作者：吴俨
朝代：明

少年诵诗书，心恒慕伊周。蹉跎成老大，白发上我头。作羹不为梅，济川不为舟。金马石渠间，强陪英俊游。去年归故山，幸得两月留。坐石听啼鸟，持杯发清讴。岂敢肆雄辩，万物移春愁。自从到京国，仍怀杞人忧。故山不能见，画中容可求。长桥跨蛟溪，青山绕四周。闻君年少时，扁舟泊溪头。临深戒在心，坐卧不出舟。于今二十年，乃复思追游。追游不可得，官职相牵留。溪上采莲曲，山中采芝讴。采芝贵及春，采莲贵及秋。秋无蛟龙害，春无虎豹忧。二者不可兼，问君欲何求。
题画屏次国贤韵·其一
作者：吴俨
朝代：明

少年诵诗书，心恒慕伊周。蹉跎成老大，白发上我头。作羹不为梅，济川不为舟。金马石渠间，强陪英俊游。去年归故山，幸得两月留。坐石听啼鸟，持杯发清讴。岂敢肆雄辩，万物移春愁。自从到京国，仍怀杞人忧。故山不能见，画中容可求。
题画屏次国贤韵·其二
作者：吴俨
朝代：明

长桥跨蛟溪，青山绕四周。闻君年少时，扁舟泊溪头。临深戒在心，坐卧不出舟。于今二十年，乃复思追游。追游不可得，官职相牵留。溪上采莲曲，山中采芝讴。采芝贵及春，采莲贵及秋。秋无蛟龙害，春无虎豹忧。二者不可兼，问君欲何求。
题陈明之画桃
作者：吴俨
朝代：明

蟠桃在海中，去此几万里。西横一枝来，累累生九子。九在易之阳，一乃数之始。从一至百千，其算犹未已。阳虽有老少，中各含生理。祝寿更祈男，画意或如此。
题陶知州菊庄
作者：吴俨
朝代：明

爱菊因投绂，柴桑亦任真。谁知千载后，复有姓陶人。
饮仕弟淮安官署
作者：吴俨
朝代：明

汝到淮南已半年，汝兄无夜得安眠。须知此会成佳遇，莫恨相逢是别筵。古树苍苍留夕照，断鸿呖呖唳霜天。追思老祖清风在，闾巷歌谣百世传。
饮陈大理麻姑戏用前韵奉谢
作者：吴俨
朝代：明

夜来恶客已除名，从此西人不敢轻。细斫江鱼成雪脍，旋烧野菜带霜茎。烛残逗遛须明月，瓶罄搜寻倒别罂。公子乘閒能过我，浊醪许借有邻生。
饮魏国园亭
作者：吴俨
朝代：明

台榭秋深百卉空，空庭惟有雁来红。曲池暗接秦淮北，小径遥连魏阙东。富贵岂争金谷胜，文章不与建安同。上公亭馆无多地，犹有前人朴素风。
马先生徙宅戏赠
作者：吴俨
朝代：明

家具能胜几两车，车声轧轧过前闾。瓶罂未卧知藏酒，行李虽多半是书。雪后园林春事近，夜深灯火客窗虚。悤忙好记鱼轩在，白发年来恨独居。
鲥鱼次泾川韵
作者：吴俨
朝代：明

水族纷纷此独清，鸾刀欲下细无声。澄江网集波涛阔，深夜人喧炬火明。食指动知尝美味，泽梁禁在说渔征。脍馀弃掷还珍重，鳞甲支离觉渐生。
鸡鸣山和邓司徒
作者：吴俨
朝代：明

习静空山物物幽，出关何必问青牛。阁依岩构如巢小，云过檐前似水流。断壁斜阳红欲敛，远峰新雨翠偏稠。鸡鸣独占城西胜，蓬岛徒传海外洲。
齐鲁观风送熊绣衣
作者：吴俨
朝代：明

百里孤城海岱中，鹭车随处问民风。东看蜃气朝成市，西望天门暮倚空。仲父冢前春草绿，齐桓祠下野花红。如何今日营丘里，村社人多拜盖公。
齿落
作者：吴俨
朝代：明

我年六十一，已落第三齿。若更活数年，所存知有几。刚风着唇吻，利与剑戟比。岂待入腹中，而后疾病起。譬若建重门，一扉常自启。外侮窥其间，孰御而能止。又若筑长堰，隙穴不容蚁。今已决寻丈，不竭安肯已。或言死与生，其机不在此。不见张相国，齿尽乃食乳。髫龀若编贝，或有短折死。此虽释吾忧，终焉非至理。齿落竟何悲，不落亦何喜。但愿不肿痛，叫号动邻里。食物有所妨，肴核宜弃置。朝夕啖粥糜，其味固自美。出言有所妨，对客宜少语。况我之所病，正在伤烦易。忆我初落时，掩口含羞耻。只今落已惯，与不落相似。作诗记岁月，亦漫戏云尔。
齿落
作者：吴俨
朝代：明

我年六十一，已落第三齿。若更活数年，所存知有几。刚风著唇吻，利与剑戟比。岂待入腹中，而后疾病起。譬若建重门，一扉常自启。外侮窥其间，孰禦而能止。又若筑长堰，隙穴不容蚁。今已决寻丈，不竭安肯已。或言死与生，其机不在此。不见张相国，齿尽乃食乳。髫龀若编贝，或有短折死。此虽释吾忧，终焉非至理。齿落竟何悲，不落亦何喜。但愿不肿痛，叫号动邻里。食物有所妨，肴核宜弃置。朝夕啖粥糜，其味固自美。出言有所妨，对客宜少语。况我之所病，正在伤烦易。忆我初落时，掩口含羞耻。只今落已惯，与不落相似。作诗记岁月，亦漫戏云耳。
次堵河
作者：吴健
朝代：明
体裁：五言律诗

竹舍依林麓，柴扉傍石矶。江风穿榻细，山月入窗微。款乃舟师迫，连绵羽檄飞。欃枪何日静，轻拂玉鞭归。
次磬口
作者：吴健
朝代：明
体裁：五言律诗

房陵天作堑，磬口水为城。戍叠寒云合，村荒障雾横。宵征闻虎啸，晚憩听猿鸣。草草劳人意，何缘赋野鹰。
七夕
作者：吴允禄
朝代：明

高楼今夜月，女伴斗穿针。却笑为官拙，偏无乞巧心。
与区白斋梁毅所江虚谷何古林游东山寺次联句韵
作者：吴允禄
朝代：明

西郭潮生晓放舟，江风萧飒满帘秋。岸傍短竹青如染，云外奇峰翠欲流。赏兴正逢新月上，吟踪应为野花留。乾坤已付游人乐，莫把閒盟负白鸥。
九泽鹤鸣
作者：吴允禄
朝代：明

老鹤何年下，昂藏九泽鸣。影同孤竹瘦，声彻五云清。静养丹砂顶，閒梳白雪翎。乘轩宁似汝，宿食了无惊。
右溪新楼落成次青萝韵
作者：吴允禄
朝代：明

方池曲径隔花迷，百尺楼高缓步跻。吟罢倚栏闻越鸟，梦回欹枕忆朝鸡。朱弦漫许幽人弄，粉壁还邀过客题。欲向罗浮开望眼，海天辽阔暮云低。三城秋色远浮空，坐倚层轩望不穷。山静颇疑尘世隔，磴危真讶广寒通。朱帘绿映千门柳，碧簟凉生四面风。珍重主人閒未得，佩声行谒未央宫。
右溪新楼落成次青萝韵·其一
作者：吴允禄
朝代：明

方池曲径隔花迷，百尺楼高缓步跻。吟罢倚栏闻越鸟，梦回欹枕忆朝鸡。朱弦漫许幽人弄，粉壁还邀过客题。欲向罗浮开望眼，海天辽阔暮云低。
右溪新楼落成次青萝韵·其二
作者：吴允禄
朝代：明

三城秋色远浮空，坐倚层轩望不穷。山静颇疑尘世隔，磴危真讶广寒通。朱帘绿映千门柳，碧簟凉生四面风。珍重主人閒未得，佩声行谒未央宫。
咏轩辕台
作者：吴允禄
朝代：明

洞庭之水浮天地，中有君山若螺髻。山上谁崇百尺台，黄云紫雾常徘徊。相传昔日轩辕子，铸鼎烧丹此遗址。丹成白日升苍穹，黎民独抱乌号弓。千年事往今何在，吊古临风增感慨。呜呼真伪谁得知，日暮平芜鸟乱飞。
幽居遣怀用王象川韵
作者：吴允禄
朝代：明

藏身何必武陵溪，心远人间路自迷。容膝不妨茅屋小，爱云聊放竹垣低。书成药谱还亲校，钓罢鱼筐祇自提。一醉杜门閒蜡屐，任教风雨溅春泥。
樾泉园亭会饮
作者：吴允禄
朝代：明

习池堪共醉，更值早凉秋。地迥红尘隔，杯深绿蚁浮。柳垂杨子宅，花拥鉴湖舟。此会知难数，酣歌尽日留。
江行
作者：吴允禄
朝代：明

宿雨晨初霁，春云午未收。浦烟笼过鸟，沙涨起眠鸥。隐隐鱼舠远，依依岛树幽。行人正前棹，江水自东流。
秋怀
作者：吴允禄
朝代：明

朝看花未稀，暮落已如许。四时有代谢，一雨变炎暑。山亭月皎皎，蟋蟀终夜语。凉飙集素襟，感彼机中妇。南山有乔木，采伐常丁丁。念此岁云暮，蹉跎竟无成。把镜昔黟然，忽已为星星。感叹不能已，晨曦照东荣。愿因归飞鸟，寄言勖友生。踌蹰复踌蹰，感此秋节至。群芳犹未歇，寂寂已如是。岂薄邵平瓜，东门苦无地。安得乔松子，遗我金丹秘。举翮乘风游，飘然入无际。古道诚寥寥，相思一何深。相思夫奚为，将以慰吾心。白日没西岭，须臾出东林。朱颜不复回，变幻徒相寻。缅彼意中人，一别竟沉吟。岂无安期子，聊尔奏徽音。银河耿夜光，竟夕临西牖。秋蝇虽复多，蹙蹙讵能久。不见绵蛮鸟，忽已辞衰柳。凉飕一已至，宿瘴复何有。殷勤命僮仆，策杖出林薮。致语头上巾，东篱迫重九。
秋怀·其一
作者：吴允禄
朝代：明

朝看花未稀，暮落已如许。四时有代谢，一雨变炎暑。山亭月皎皎，蟋蟀终夜语。凉飙集素襟，感彼机中妇。
秋怀·其三
作者：吴允禄
朝代：明

踌蹰复踌蹰，感此秋节至。群芳犹未歇，寂寂已如是。岂薄邵平瓜，东门苦无地。安得乔松子，遗我金丹秘。举翮乘风游，飘然入无际。
秋怀·其二
作者：吴允禄
朝代：明

南山有乔木，采伐常丁丁。念此岁云暮，蹉跎竟无成。把镜昔黟然，忽已为星星。感叹不能已，晨曦照东荣。愿因归飞鸟，寄言勖友生。
秋怀·其五
作者：吴允禄
朝代：明

银河耿夜光，竟夕临西牖。秋蝇虽复多，蹙蹙讵能久。不见绵蛮鸟，忽已辞衰柳。凉飕一已至，宿瘴复何有。殷勤命僮仆，策杖出林薮。致语头上巾，东篱迫重九。
秋怀·其四
作者：吴允禄
朝代：明

古道诚寥寥，相思一何深。相思夫奚为，将以慰吾心。白日没西岭，须臾出东林。朱颜不复回，变幻徒相寻。缅彼意中人，一别竟沉吟。岂无安期子，聊尔奏徽音。
衡山道中
作者：吴允禄
朝代：明

渐入衡阳境，溪山画不如。长桥危度马，仄径怕妨舆。岸转清流合，秋回古木疏。行行时问俗，花鸟傍輶车。
驻东湖驿用壁间六言韵
作者：吴允禄
朝代：明

日出疏林露滴，风生远浦烟消。渔父移舟款款，征人策马萧萧。
游苏仙岭次彬守孙鹤洲韵
作者：吴允裕
朝代：明

山径逶迤接碧霄，空中楼观郁岩峣。仙踪漫信凭虚见，尘况偏随小憩消。松石阴连幽洞竹，崖云晴护涧泉桥。相携一笑烟霞迥，何处商歌杂凤箫。
道中即事
作者：吴允裕
朝代：明

碧树霜黄乱叶飞，篮舆冲雨度寒崎。两年窃禄惭无补，十亩将芜笑未归。隙里光阴蓬鬓改，望中风浪素心违。孤臣瞻恋天涯隔，一疏何因彻御扉。
饮伦樾溪秀野亭
作者：吴允裕
朝代：明

地僻天偏厚，亭幽春自深。横塘澄碧练，过雨沐青林。百卉开将遍，纤埃寂不侵。相携有馀庆，谁复问晴阴。
漫兴
作者：吴允贞
朝代：明

山翁何所有，曲径但幽栖。雨过藜床润，潮回钓石低。榴花当户发，越鸟向人啼。问我今何况，茫然意自迷。
种蔬
作者：吴允贞
朝代：明

老入深山断俗缘，漫将蔬圃事年年。羊肠路曲人谁到，马目篱疏手自编。夜雨每添松叶密，春风时长豆苗鲜。儒生事业真堪笑，百瓮黄齑是料钱。
八月十二夜作
作者：吴元乐
朝代：明
体裁：五言律诗

暝钟初定后，秋气渐深时。顾此苍苔上，泠然白露滋。蛩还依砌响，月自隔林移。不见素心者，空怀夙昔期。
春日有怀仲仁
作者：吴元乐
朝代：明
体裁：古风

独行墟落间，旧径生芳草。一见蝴蝶飞，三叹青春好。故人不可同，能无伤远道。
湖上忆别
作者：吴元乐
朝代：明
体裁：七言绝句

河桥三月水平津，两岸轻波漾绿蘋。曾向此中伤远别，故人今隔几回春。
题壁联
作者：吴元璧
朝代：明
体裁：联

二十三迁方定此居；五十九岁始有今日。
寺寓
作者：吴元良
朝代：明

得伴闲云净土来，束书移傍讲经台。旃檀香逐熏风散，只树花沾法雨开。静绝喜同僧入定，禅栖聊免俗相猜。无端清夜多归梦，未了尘缘亦自哀。
题菊潭侄画
作者：吴元鉴
朝代：明
体裁：古风

近山聿聿何嵯峨，远山淡淡如云拖。岚光过雨自飞动，直下寒潭生白波。石桥桥北林边路，有客携琴向何处？人家篱落如桃源，一夜东风花满树。绝爱阿咸笔力优，意匠不下顾虎头。吟对斯图想吴越，放舟便欲湖中游。
汤池
作者：吴元馨
朝代：明
体裁：古风

水火原判然，云何有温泉。若云下有火，川流岂中煎。沸珠已盈渚，仍可调烹鲜。热水生活鳞，沸馀堪种田。阴阳多不测，水火乃倒颠。坎离成既济，万里宜逆旋。变化无一定，不落寻常诠。不作冷暖态，长存此潺湲。不立冰炭想，气燄恒接天。
铁牛坝
作者：吴元馨
朝代：明
体裁：七言律诗

铸出红炉几度秋，神威藉镇碧溪头。农耕芳草春閒立，牧唱斜阳晚不收。龙彩似经齐寨火，犀文解断楚江流。至今坝上收功处，秦惠金牛未许俦。
上洋道中
作者：吴兆
朝代：明

带雨片帆摇，人烟隔浦桥。筑围防海啸，补屋避江潮。地沃征徭重，年丰稻蟹饶。时依村市泊，机杼彻寒宵。
与喻应益言别
作者：吴兆
朝代：明

杨柳河桥日向新，空江无处不通津。留君且过花时去，共泛青溪曲曲春。
与曹学佺林古度过孔雀庵访韫辉上人
作者：吴兆
朝代：明

竹日下清晖，林深一径微。萧然瓢室静，可息道人机。汲井鸟冲出，开篱蝶绕飞。复过邻寺去，留兴月明归。
云浪庵看桃花歌呈恩公
作者：吴兆
朝代：明

白石累累如雪浪，青山叠叠疑屏障。孤庵结处绝人寻，千树桃花深又深。吾师讲散僧徒暇，或行或坐桃花下。悠然花下悟真机，落花偏著定时衣。处处飘来天女散，纷纷衔出佛禽飞。如此春山谁独往，城中人有山中想。涧户疏钟出谷迟，石桥流水和云响。几曲云林望不通，惟将流水世人同。徐穿鸟语枝边路，传过经声花里风。步步留人春不尽，掩映岚光无远近。池上数株昨夜开，旧红几点逐沿洄。禅关自与仙源异，莫误渔人不再来。
人日立春林民部宅观伎
作者：吴兆
朝代：明

双节值新年，东风袅伎筵。土牛官鼓迓，彩燕内人传。杏子裁衫薄，梅花点额圆。歌深眉黛蹙，酒重脸红妍。香雾迷窗凤，金屏影柱莲。尚书旧东第，宾客喜重延。
偶书闽中风土十韵寄金陵知己
作者：吴兆
朝代：明

风气南来异，行行岁月赊。梅香逾五岭，猿响类三巴。时见蛮烟黑，还惊左语哗。舟中喧水碓，城上出人家。荔子家家种，榕阴处处遮。居民晴着屐，市女晚簪花。短蜮能伺影，蜼鱼会喷沙。蛎房经雨吐，石？入春华。剑浦龙何在，螺江事可嗟。好游非向子，录异是王嘉。乡信难逢雁，归期易及瓜。吾生从汗漫，世路更无涯。
偶书闽中风土十韵寄金陵知己
作者：吴兆
朝代：明
体裁：五言排律

风气南来异，行行岁月赊。梅香逾五岭，猿响类三巴。时见蛮烟黑，还惊左语哗。舟中喧水碓，城上出人家。荔子家家种，榕阴处处遮。居民晴着屐，市女晚簪花。短蜮能伺影，蜼鱼会喷沙。蛎房经雨吐，石�入春华。剑浦龙何在，螺江事可嗟。好游非向子，录异是王嘉。乡信难逢雁，归期易及瓜。吾生从汗漫，世路更无涯。
元旦书事（甲辰）
作者：吴兆
朝代：明

闽中风景丽，元旦百花开。有岸皆萦草，无波不染苔。树光摇粉堞，云彩照金罍。浓黛新年点，春衣隔岁裁。夜垆藏宿火，晓烛剪残灰。袖里分余蕙，钗边罥落梅。松枝当户插，椒气拂窗来。正好随欢笑，那知客思催。
冬至夜集曹能始园亭观伎
作者：吴兆
朝代：明

佳候要佳丽，山斋启暮扉。入园惊荔发，窥琯见灰飞。梅乱歌中落，春争笑里归。橙香寒靧面，桂气暖熏衣。粉壁钗横影，雕窗烛散辉。不堪弦管歇，残月尚栖帏。
出龙江关遇中州张民表遂与同舟得归字
作者：吴兆
朝代：明

河桥才过雨，关树又残晖。郭出忽已远，逢君竟似归。芦边舟欲发，沙际语相依。且莫乘流去，空江暮霭微。
别九华山二绝
作者：吴兆
朝代：明

寺前秋净万峰闲，正好寻山又别山。谷转溪回留不住，水声相送到人间。复岭重岩出路赊，渐看龙口有人家。行行数里犹回首，秋雪满山荞麦花。
别九华山二绝·其一
作者：吴兆
朝代：明

寺前秋净万峰闲，正好寻山又别山。谷转溪回留不住，水声相送到人间。
别九华山二绝·其二
作者：吴兆
朝代：明

复岭重岩出路赊，渐看龙口有人家。行行数里犹回首，秋雪满山荞麦花。
到家
作者：吴兆
朝代：明

渡口尚余景，乔木故乡陌。谁云客不归，今归转如客。村犬吠路隅，室人避门隙。入户恍有存，依然旧四壁。始归人意新，邻里皆来觌。交谴我何言，谁复闵行役。兴念及殇儿，生未谙行迹。梦寐何由通，徒闻人所惜。别时种园树，过墙盈几尺。且复息其阴，泪沾衣上碧。
古别离
作者：吴兆
朝代：明

车辚辚，马特特，路上行人行不息。丈夫一去音信稀，门前凝望是耶非。罗巾掩面羞回顾，翻令小姑笑妾误。忆妾家中娇小姿，爱弄玉环阿母随。只知娇养无愁苦，常笑他人怨别离。如今小姑年十五，能不忧愁有几时。
同曹学佺过宿碧峰寺愚公房得风字
作者：吴兆
朝代：明

入寺昏烟敛，双桥竹涧通。僧归残磬里，客梦乱山中。灯暗窗沾雨，枝喧鸟堕风。他乡寥落夜，语笑喜能同。
后湖看荷花共用水香二韵·其一
作者：吴兆
朝代：明

松杉交翠夹堤长，莲子花开满署香。玉溆覃拖深覆艇，碧潭历乱密迎榔。红舒粉饰齐金制，星缀霞蒸鄂绣张。茎刺健能栖翡翠，藕肠弱可系鸳鸯。已钟秀丽三山色，复染铅华六代妆。城带夕阳翻堞影，岸萦芳草映苔光。珠擎既爱田田叶，规接还怜各各房。爽气惊林知露早，阴岚拂槛觉杯凉。西园夜月同飞盖，南国秋风藉作裳。何幸承君生顾盼，岂辞零落委寒塘。
咏美人隔墙折花
作者：吴兆
朝代：明

离离墙影动，谓是东风吹。美人金梯出，纤手摘花枝。钏声惊起鸟，纷纷落玉墀。稍高攀不及，下望复移时。
咏隔水美人
作者：吴兆
朝代：明
体裁：五言绝句

闻香怜袖动，见影喜萍开。若是桃叶渡，待侬舟楫来。
喜郭昭自庐山见过
作者：吴兆
朝代：明

荒村岁暮谁相问，惟有篱花慰索居。游过山川常在梦，别来朋旧久无书。秋风鸟雀暄禾黍，落日牛羊遍里闾。即此萧条空馆夜，与君相对话匡庐。
喜雨
作者：吴兆
朝代：明

沛然时雨来，芃芃禾黍起。我固无所望，亦为邻里喜。晚向西轩眠，溪云满窗几。明日钓潭侧，应深几尺水。
夜梦还家作示林古度
作者：吴兆
朝代：明

晨光衔北牖，揽衣庭前步。默念戚无欢，心中缀想慕。君问想何为，夜梦还乡去。茫茫俄倾间，暂与骨肉遇。我家渐水上，门前荫古树。树下即池塘，塘边墟落聚。墟落几迁改，归梦犹循故。亲知异老亡，慊款如平素。小女扶床戏，弱子缘阶骛。攀枝不及花，牵衣适迎路。山妻饭中厨，含泪复含哺。入户理残机，行园摘寒瓠。在昔怨贫贱，归来甘荆布。绪乱语难终，神悸遂惊寤。想像反侧际，依稀情景具。怆怆心内酸，历历为君吐。君亦道路人，无语空相顾。
姑苏曲
作者：吴兆
朝代：明

宝带桥边鹊啄花，金阊门外柳藏鸦。吴娥卷幔看花笑，十日春晴不在家。
宫人斜
作者：吴兆
朝代：明

没骨埋香却怨谁，化为黄土出花枝。开时或得君王惜，犹胜深宫未见时。
宿吴公励石壁山房
作者：吴兆
朝代：明

山馆雨声秋，秋灯照石楼。兴因清景发，宿为故情留。往事言难尽，凉风吹不休。少年行乐处，多梦秣陵游。
宿曹能始吴客轩题壁
作者：吴兆
朝代：明

园亭临浦口，门巷暝烟深。池岸波新浴，花溪草乍侵。云来窗上湿，月过树边阴。谁谓留吴客，余将起越吟。
宿牛首僧房
作者：吴兆
朝代：明
体裁：五言律诗

连日春游出，同人宿翠微。岩花香袭枕，石溜冷生衣。壑暝钟能度，峰晴云不归。纷纷萝月上，且莫掩松扉。
寄曹学佺
作者：吴兆
朝代：明

几年山水共闲游，无日吟诗不唱酬。一卧故园春又暮，楝花零落渐溪头。
寄曹能始
作者：吴兆
朝代：明

闻说官闲心亦闲，马蹄日出不知还。落叶满城秋似水，家家楼上有钟山。
寄陈使君抑之
作者：吴兆
朝代：明

海南无雁亦无秋，万里何人寄远愁。寂寂孤眠淮上月，凭风吹梦到罗浮。
寒夜与范汭过黄习远萧萧斋宿得人字
作者：吴兆
朝代：明

薄暮投君宿，维舟先问邻。村烟寒结屋，山犬夜欺人。居以违时僻，交因远至亲。萧萧松月满，款客不妨贫。
寓范汭家过其友卞润甫新居
作者：吴兆
朝代：明

绿树阴相接，过君不出门。少年能淡薄，高卧动寒暄。开径多邻客，移家只故园。晓凉闻汲响，凿井在篱根。
将之广陵过别林古度留小酌
作者：吴兆
朝代：明

客至摘篱豆，一尊相对吟。山光当户冷，秋色入门深。即此寒灯夜，兼之远别心。明朝广陵道，水岸但枫林。
师子岩
作者：吴兆
朝代：明

石罅置檐楹，高低纵复横。临深畅幽意，极险尽游情。火照潭心影，经传洞腹声。际眉岩电射，绕足涧霓生。潜怪禅能伏，啼鼯狎不惊。欲穷前胜处，无路若为行。
废南院看桃花
作者：吴兆
朝代：明

院废花犹发，游人为此过。荒蹊侵野水，露井幂新莎。开处谁扳折，种时曾绮罗。惟余听曲意，误入鸟声多。
度岭作
作者：吴兆
朝代：明

谷口钟声度岭微，岭头岚气散朝晖。江山处处通乡路，只是游人不得归。
归宗寺
作者：吴兆
朝代：明

路绕鸾溪去复回，鹅池闻说右军开。山僧相遇衣裳湿，双剑峰头看瀑来。
新秋建安王半隐园应教二首
作者：吴兆
朝代：明

坐望林峦隔，行分岛屿遥。蹊崩横卧柳，岸阔接平桥。微雨惊雷散，轻炎入树销。豫游屏侍从，疏豁似渔樵。薄暮登台望，西山翠满栏。湖云屯岸宿，松露滴衣寒。万井炊烟歇，千家市火残。笙歌引前路，花密出犹难。
新秋建安王半隐园应教二首·其一
作者：吴兆
朝代：明

坐望林峦隔，行分岛屿遥。蹊崩横卧柳，岸阔接平桥。微雨惊雷散，轻炎入树销。豫游屏侍从，疏豁似渔樵。
新秋建安王半隐园应教二首·其二
作者：吴兆
朝代：明

薄暮登台望，西山翠满栏。湖云屯岸宿，松露滴衣寒。万井炊烟歇，千家市火残。笙歌引前路，花密出犹难。
旅次书怀
作者：吴兆
朝代：明

几年不种渐溪田，觉我疏慵更胜前。嵇阮岂须经世策，巢由何用买山钱。莫愁湖上春携酒，长乐桥边月泛船。惟有古怀消不得，台城衰柳白门烟。
无题
作者：吴兆
朝代：明

花黯横塘有路通，断肠笛送画桥风。鸳鸯只宿双生树，鸾凤那栖半死桐。楚峡云归芳梦散，秦淮月在故楼空。别来闻说新妆束，学得蛾眉几样工。
早春水阁
作者：吴兆
朝代：明

昨夜秦淮春水生，朝来合岸有波声。春阴不散余寒在，雪积钟山一片明。
早春行
作者：吴兆
朝代：明

蕙光初上砌，草色已含晴。日泛钗梁艳，风开裙简轻。怜双临水坐，畏只映花行。无数梅将柳，羞人蓄笑迎。
早秋斋居
作者：吴兆
朝代：明

早晚凉风至，萧萧闻竹斋。今年无客思，又有旧游怀。
春夜有怀姑苏
作者：吴兆
朝代：明

潮落秦淮月映沙，金阊有梦在谁家。不堪暮雨枫桥别，无赖春风茂苑花。舟荡涟漪歌《子夜》，窗临睥睨听啼鸦。分明旧事浑如昨，过柳经梅几岁华。
春宵曲
作者：吴兆
朝代：明

严城禁苑漏传稀，戚里侯家启夜扉。花里歌声惊宿鸟，池边水气怯春衣。佳人笑语风吹过，公子留连月送归。翠帐沉沉芳宴散，梦魂应绕碧云飞。
春日过冯祭酒孤山别墅
作者：吴兆
朝代：明

池馆青春好，泉台白日辞。梅香曾赏处，柳发独攀时。湖舫游新主，宾阶生旅葵。野烟沉酒径，山月冷歌帷。邻起山阳笛，庭间谢傅棋。还闻有遗令，开阁散诸姬。
春游曲
作者：吴兆
朝代：明

细雨湿春泥，流莺几树啼。东风淮水曲，落日长干西。夹道看驰马，围场下斗鸡。倡楼今夜醉，月出管弦齐。
春雨
作者：吴兆
朝代：明
体裁：五言绝句

春从此中来，还从此中去。山客未眠时，潇潇西林树。
晚投黄龙寺慧宗上人房
作者：吴兆
朝代：明

几处禅林聚似村，岭头风雨涧头昏。千枝灯影僧初放，一派经声客到门。
晚登九华山
作者：吴兆
朝代：明

望江亭望晚江晴，飒飒秋兼风水声。寺隔数峰犹未到，禅灯几点翠微明。
暮春偶过山家
作者：吴兆
朝代：明

山村处处采新茶，一道春流绕几家。石径行来微有迹，不知满地是松花。
暮春溪居二绝句
作者：吴兆
朝代：明

门前梧柳长新围，雨暗空林客到稀。几欲持竿溪上去，滩头昨夜没渔矶。柳岸沙潭风景多，晚晴新绿映春波。渔舠好泊深深处，棹月归来半夜过。
暮春溪居二绝句·其一
作者：吴兆
朝代：明

门前梧柳长新围，雨暗空林客到稀。几欲持竿溪上去，滩头昨夜没渔矶。
暮春溪居二绝句·其二
作者：吴兆
朝代：明

柳岸沙潭风景多，晚晴新绿映春波。渔舠好泊深深处，棹月归来半夜过。
月夜琼河泛舟至鼓山谢耳目徐兴公曹能始林茂之共拈险韵十字刻烛成诗·其一
作者：吴兆
朝代：明
体裁：五言绝句

暝色初辞郭，河流渐入江。腥风何处度，寒汐送渔艭。
月夜琼河泛舟至鼓山谢耳目徐兴公曹能始林茂之共拈险韵十字刻烛成诗·其三
作者：吴兆
朝代：明
体裁：五言绝句

三更月已落，海气杂山岚。鸥起歌冲岸，龙惊火射潭。
月夜琼河泛舟至鼓山谢耳目徐兴公曹能始林茂之共拈险韵十字刻烛成诗·其二
作者：吴兆
朝代：明
体裁：五言绝句

连日秋怀恶，今宵有好怀。秋江泛秋月，若个不言佳。